༄༅། །ཕྱི་ནང་གྲུབ་མཐའི་རྣམ་གཞག་མདོ་ཙམ་བསྟན་པ་བཞུགས་སོ། །

༄༅། །ན་མོ་སརྦ་ཛྙཱ་ན་ཡེ། ཐམས་ཅད་མཁྱེན་པ་ལ་ཕྱག་འཚལ་ནས། །ཤེས་བྱ་ཀུན་ལ་འཇུག་པའི་སྒོ། །འབྱེད་ཕྱིར་ཕྱི་ནང་གྲུབ་མཐའ་ཡི། །རྣམ་གཞག་མདོ་ཙམ་བསྟན་པར་བྱ། །འདིར་གང་ཞིག་ཤེས་ནས་སྤང་བར་བྱ་བ་ཕྱི་རོལ་པའི་གྲུབ་མཐའ་དང༌། གང་ཞིག་ཤེས་ནས་བླང་བར་བྱ་བ་ནང་པ་སངས་རྒྱས་པའི་གྲུབ་མཐའ་གཉིས་སུ་བསྡུས་ཏེ་བསྟན་པ་ལས། དང་པོ་ལ་ཕྱི་རོལ་མུ་སྟེགས་པའི་སྟོན་པ་སྡེ་དྲུག་ཏུ་གྲགས་པ་ནི། དྲང་སྲོང་འགྲོ་སྐྱོང་གི་བུ་འོད་སྲུང་རྫོགས་བྱེད་དང༌། ཀུན་ཏུ་རྒྱུ་གནག་ལྷས་ཀྱི་བུ་དང༌། སྨྲ་འདོད་ཀྱི་བུ་ཡང་དག་རྒྱལ་བ་ཅན་དང༌། མི་ཕམ་པའི་བུ་སྐྲའི་ལྭ་བ་ཅན་དང༌། ཀཏྱའི་བུ་ནོག་ཅན་དང༌། གཅེར་བུ་གཉེན་གྱི་བུ་དང་དྲུག་གོ །དེ་དག་ལས་གྱེས་པའི་སློབ་མ་ལོ་མ་ཅན་ལ་སོགས་པའི་སྟོན་པ་བརྒྱ་དང་ཉི་ཤུ་དང༌། དེ་དག་གི་ལྟ་བ་ལ་དབྱེ་ན་སྔོན་མཐའ་ལ་བརྟེན་པ་བཅོ་བརྒྱད། ཕྱི་མཐའ་ལ་བརྟེན་པ་བཞི་བཅུ་རྩ་བཞི་སྟེ་ལྟ་ངན་དྲུག་ཅུ་རྩ་གཉིས་དང༌། དེའི་སྟེང་དུ་རྟག་པར་ལྟ་བ་དང༌། ཆད་པར་ལྟ་བ་དང༌། གཉིས་ཀར་ལྟ་བའི་མུ་ལ་སྟེགས་པའི་ལྟ་བ་ལོག་པ་བརྒྱ་ཉི་ཤུ་ཉི་ཤུ་སྟེ་ལྟ་ལོག་སུམ་བརྒྱ་དྲུག་ཅུ་སོགས་མཐའ་ཡས་པར་ཡོད་ཀྱང༌། ཡོངས་གྲགས་གྲུབ་མཐའ་སྨྲའི་བའི་གཙོ་བོ་རྟོག་གེ་སྡེ་ལྔར་གྲགས་པ་ནི། གྲངས་ཅན་པ་དང༌། བྱེ་བྲག་པ་དང༌། དཔྱོད་པ་བ་དང༌། གཅེར་བུ་པ་དང༌། ཕུར་བུ་བ་དང་ལྔ་ལས། དང་པོ་བཞི་རྟག་པར་སྨྲ་བ་དང༌། ཕྱི་མ་ནི་ཆད་པར་སྨྲ་བའོ། །

དེ་ལ་དང་པོ་གྲངས་ཅན་པ་ནི། ཕྱི་པའི་གྲུབ་མཐའ་ཀུན་གྱི་ཕྱི་མོར་འདོད་པ་སྟེ། འཇུག་པ་ལས། ཟ་བོ་རྟག་དངོས་བྱེད་པོ་མིན་པའི་བདག །ཡོན་ཏན་བྱར་མེད་མུ་སྟེགས་རྣམས་ཀྱིས་བརྟགས། །དེ་དབྱེ་ཅུང་ཟད་ཅུང་ཟད་ལ་བརྟེན་ནས། །མུ་སྟེགས་ཅན་རྣམས་ལུགས་ནི་ཐ་དད་འགྱུར། །ཅེས་སོ། །དེ་ཡང་སྔོན་སྐྱེ་དགུ་རྣམས་ཚེ་ལོ་ཉི་ཁྲི་ཐུབ་པའི་དུས་སུ་རྒྱ་གར་སེར་སྐྱའི་ཡུལ་ནས་དྲང་སྲོང་སེར་སྐྱ་ཞེས་བྱ་བ་ཞིག་དཀའ་ཐུབ་ལས་གྲོལ་བ་ཐོབ་སྟེ་དབང་ཕྱུག་ནག་པོའི་གཞུང་དང༌། རྒྱུད་དྲུག་ཅུ་པ་དང༌། མཚན་ཉིད་ལྔ་བཅུ་པ་ལ་སོགས་པའི་བསྟན་བཅོས་མང་དུ་བརྩམས་པ་ལས། དེའི་སློབ་མ་བ་ར་དྷཱ་ཛ་དང༌། ཆུར་ལྷུང་གི་བུ་སེར་སྐྱ་གཉིས་ཀྱིས་དེའི་གྲུབ་མཐའ་སྤེལ་བ་ལས། དང་པོས་ཤེས་བྱ་ཐམས་ཅད་དེ་ཉིད་ཉེར་ལྔར་ངེས་པར་འདོད་ལ། ཕྱི་མས་དེ་ཉིད་ཉེར་ལྔ་པོའི་གནས་ལུགས་ཀྱང་སྟོང་པར་འདོད་པ་སྟེ། ཇི་སྐད་དུ། གྲངས་ཅན་པ་རྣམས་ཡོན་ཏན་སྨྲ། །སེར་སྐྱ་པ་རྣམས་སྟོང་པར་འདོད། །ཅེས་སོ། །

གྲུབ་མཐའ་དེ་རྣམ་པར་གཞག་པ་དོན་ལྔ་སྟེ། བདག་དང༌། གཙོ་བོ་དང༌། དེ་དག་ཤེས་ཚུལ། མ་ཤེས་པའི་ཉེས་དམིགས། ཤེས་པའི་ཕན་ཡོན་དང་ལྔ་ལས། དང་པོ་བདག་ནི་ཁྱད་ཆོས་ལྔ་དང་ལྡན་པ་སྟེ། ཡུལ་རིག་པས་ཤེས་པ་ཡིན་པ། རྟག་ཏུ་མི་འགྱུར་བས་རྟག་པ་ཡིན་པ། ཀུན་ལ་ཁྱབ་པས་གཅིག་པུ་ཡིན་པ། སྣོད་བཅུད་ཀྱི་བྱེད་པོ་མ་ཡིན་པ། རྣམ་འགྱུར་ལ་ལོངས་སྤྱོད་པའི་ཟ་བ་པོ་ཡིན་པའོ། །

གཉིས་པ་གཙོ་བོ་ཡང་ཁྱད་ཆོས་ལྔ་ལྡན་ཏེ། ཤེས་པ་མིན་པས་བེམས་པོ་ཡིན་པ། ཐོག་མ་མེད་པ་ནས་གནས་པས་རྟག་པ་ཡིན་པ། ཤེས་བྱ་ཐམས་ཅད་ལ་ཁྱབ་པས་གཅིག་པུ་ཡིན་པ། སྣོད་བཅུད་ཐམས་ཅད་གཙོ་བོ་ལས་བྱུང་བས་འགྲོ་བའི་བྱེད་པ་པོ་ཡིན་པ། སུས་ཀྱང་མི་མཐོང་བས་བེམས་པོ་ལྐོག་ཏུ་གྱུར་པའོ། །དེ་ཡང་རང་བཞིན་རྒྱུའི་གཙོ་བོ་ནི་བདེ་སྡུག་བཏང་སྙོམས་གསུམ་མམ། སྟིང་སྟོབས་རྡུལ་དང་མུན་པ་ཞེས་བྱ་བའི་ཡོན་ཏན་གསུམ་ཆ་མཉམ་པ་སྟེ། རང་གཞུང་ལས། རྡུལ་དང་མུན་པ་སྙིང་སྟོབས་ཞེས། །བྱ་བའི་ཡོན་ཏན་མཉམ་གནས་ན། །གཙོ་བོ་ཞེས་བྱ་རབ་བརྗོད་དོ། །མི་མཉམ་འགྲོ་བ་ཡིན་པར་བརྗོད། །ཅེས་སོ། །རྣམ་འགྱུར་འབྲས་བུའི་གཙོ་བ་ནི། ཆ་མི་མཉམ་པའི་གནས་སྐབས་སུ་གཙོ་བོ་ལས་ཆེན་པོ་འབྱུང་སྟེ། བློ་ནང་གི་བྱེད་པ་ཤེས་པ་གསལ་ཞིང་རིག་པའི་བདག་ཉིད་ཅན་མེ་ལོང་ངོས་གཉིས་པ་ལྟ་བུ། ཕྱི་གཟུགས་སོགས་ཡུལ་ལྔ་དང༌། ནང་བདེ་སྡུག་བཏང་སྙོམས་རིག་པའི་རྣམ་པ་ཅན་ནོ། །དེ་ཡང་བློའམ་ཆེན་པོ་མེ་ལོང་ལྟ་བུ་དེ་ལ་སེམས་དང་ཡུལ་གྱི་གཟུགས་བརྙན་གཉིས་གཅིག་ཏུ་འདྲེས་པ་ལ་བདག་ཡུལ་ལ་སྤྱོད་ཅེས་བརྗོད་ཀྱི། ཡུལ་དང་ཡུལ་ཅན་རང་མཚན་པ་སྤྱོད་པ་ནི་མ་ཡིན་ཏེ། ཡུལ་ཤེས་གཉིས་ཀ་ལྐོག་ན་ཡོད་པ་སྟེ། སྔ་མ་ལས། ཡིད་ལ་སྙིང་སྟོབས་སྐྱེས་པ་ཅན། །སྐྱེས་བུའི་གཟུགས་བརྙན་འབྱུང་བའམ། །དེ་བཞིན་ཡོངས་སུ་གྱུར་ནས་ནི། །བློ་འཇུག་པ་ཡི་རྗེས་སུ་བྱེད། །ཅེས་སོ། །དེ་ལས་སྡུག་བསྔལ་ལས་གྱུར་པ་དང༌། རྣམ་པར་འགྱུར་བ་ཅན་དང༌། མུན་པ་ཅན་གྱི་ང་རྒྱལ་གསུམ་འབྱུང་ཡང་ང་རྒྱལ་ཞེས་གཅིག་ཏུ་བརྩིའོ། །ང་རྒྱལ་དང་པོས་དབང་པོ་བཅུ་གཅིག་སྐྱེད་དེ། མིག་དང༌། རྣ་བ་དང༌། སྣ་དང༌། ལྕེ་དང༌། ལུས་ཏེ་བློའི་དབང་པོ་ལྔ་དང༌། ཁ་དང་ལག་པ་དང༌། རྐང་པ་དང༌། འདོམས་པ་དང༌། བཤང་ཁུང་སྟེ་ལས་ཀྱི་དབང་པོ་ལྔ་དང༌། གཉིས་ཀའི་དབང་པོ་ཡིད་དང་བཅུ་གཅིག་གོ །ང་རྒྱལ་གཉིས་པས། སྒྲ། དྲི། རོ། རེག གཟུགས་ཏེ་དེ་ཙམ་ལྔ་བསྐྱེད་དོ། །དེ་ལས་འབྱུང་བ་ལྔ་སྐྱེད་དེ། ནམ་མཁའ་དང༌། ས་དང༌། ཆུ་དང༌། རླུང་དང༌། མེ་སྟེ་ལྔའོ། །ང་རྒྱལ་གསུམ་པས། དེ་གཉིས་ཀྱི་གྲོགས་བྱེད་ཀྱི། འབྲས་བུ་གུད་དུ་མི་བསྐྱེད་དེ། སྔ་མ་ལས། རང་བཞིན་ལས་ཆེན་དེ་ལས་ང་རྒྱལ་དང༌། །དེ་ལས་བཅུ་དྲུག་གི་ནི་ཚོགས་རྣམས་སོ། །ཞེས་སོ། །དེ་ཡང་དངོས་པོ་རྣམས་མེད་པ་གསར་དུ་སྐྱེ་བ་མ་ཡིན་གྱི། ཡེ་ནས་གཙོ་བོའི་རང་བཞིན་དུ་ཡོད་པས་རྒྱུ་ལ་འབྲས་བུ་གནས་ཞེས་བྱའོ། །ཡོད་ཀྱང་མཐོང་བ་ཐལ་བའི་ཉེས་པ་མེད་དེ་རྒྱུ་མཚན་གཉིས་ཀྱིས་དམིགས་པར་མི་འགྱུར་བའི་ཕྱིར་ཏེ། རྒྱུད་དྲུག་ཅུ་པ་ལས། ཧ་ཅང་རིང་ཕྱིར་ཉེ་ཕྱིར་དང༌། །དབང་པོ་ཉམས་ཕྱིར་ཡིན་མེད་ཕྱིར། །ཕྲ་བའི་ཕྱིར་དང་བསྒྲིབས་པའི་ཕྱིར། །ཟིལ་གནོན་ཕྱིར་དང་འདྲེས་ཕྱིར་རོ། །ཞེས་མི་མཐོང་བའི་དཔེ་བརྒྱད་པོ་རིམ་པ་ལྟར། ཉི་ཟླའི་བགྲོད་པ་དང༌། མིག་གི་ལྐོག་པ་དང༌། ལོང་བའི་གཟུགས་དང༌། གཉིད་ཀྱི་སྣང་བ་དང༌། བག་ཕྱེའི་རྡུལ་དང༌། ལུས་ཀྱི་ནང་ཁྲོལ་དང༌། ཉིན་བར་གྱི་སྐར་མ་དང༌། འོ་མ་དང་འདྲེས་པའི་ཆུ་བཞིན་ནོ་ཞེས་འདོད་དོ། །

གསུམ་པ་དེ་དག་ཤེས་ཚུལ་ནི། བདེན་གཉིས་ཀྱི་སྒོ་ནས་ཕྱེ་ན། གཙོ་བོའི་རང་བཞིན་བེམས་ཤེས་གཉིས་དོན་དམ་དང༌། རྣམ་འགྱུར་ཉི་ཤུ་རྩ་གསུམ་པོ་ཀུན་རྫོབ་ཏུ་འདོད་དོ། །རང་གཞུང་ལས། ཡོན་ཏན་གསུམ་གྱི་ཡོན་ཏན་མཆོག །མཐོང་བའི་ལམ་དུ་འགྱུར་མ་ཡིན། །མཐོང་བའི་ལམ་དུ་གང་འགྱུར་བ། །སྒྱུ་མ་བཞིན་དུ་ཤིན་ཏུ་གསོབ། །ཅེས་སོ། །རྒྱུ་འབྲས་ཀྱི་སྒོ་ནས་ཕྱེ་ན། རང་བཞིན་ནི་རྒྱུ་ཁོ་ན་ཡིན་པ་དང༌། ཆེན་པོ་དང༌། ང་རྒྱལ་དང་དེ་ཙམ་ལྔ་སྟེ་བདུན་ནི་རྒྱུ་འབྲས་གཉིས་ཀ་ཡིན་པ་དང༌། དབང་པོ་བཅུ་གཅིག་དང་འབྱུང་བ་ལྔ་སྟེ་བཅུ་དྲུག་ནི་འབྲས་བུ་ཁོ་ན་ཡིན་པ་དང༌། སྐྱེས་བུ་རྒྱུ་འབྲས་གཉིས་ཀ་མ་ཡིན་པར་འདོད་དེ། སྔ་མ་ལས། གཙོ་བོ་བྱེད་ཡིན་བྱ་བ་མིན། །ཆེན་པོ་སོགས་བདུན་བྱ་བ་བྱེད། །བཅུ་དྲུག་པོ་ནི་བྱ་བ་ཡིན། །སྐྱེས་བུ་བྱ་མིན་བྱེད་པ་མིན། །ཅེས་སོ། །

བཞི་པ་མ་ཤེས་པའི་ཉེས་དམིགས་ནི། གཙོ་བོའི་རང་བཞིན་དང༌། གནས་སྐབས་འགྱུར་བའི་རྣམ་འགྱུར་ལ་བདག་གིར་བཟུང་བས་ཕྱིན་ཅི་ལོག་ཏུ་གྱུར་ནས་འཁོར་བར་འཁྱམས་པ་འདོད་དེ། སྐྱེས་བུ་འདི་ནི་དོན་དམ་དུ། །རྟོག་པ་དག་པའི་རང་བཞིན་ཏེ། །རང་བཞིན་དེ་ལྟར་མ་ཤེས་པར། །རྨོངས་པས་རྟག་ཏུ་འཁོར་བར་འཁྱམས། །ཞེས་སོ། །

ལྔ་པ་ཤེས་པའི་ཕན་ཡོན་ནི། རྣམ་འགྱུར་འདི་རྣམས་ཅི་ལས་བྱུང་བརྟགས་པས་གཙོ་བོས་སྤྲུལ་པར་ཤེས་ནས་གཙོ་བོ་ལ་བལྟས་པས་རྣམ་འགྱུར་རྣམས་ཀྱང་གཙོ་བོའི་ཀློང་དུ་ཐིམ་པས་བདག་གཅིག་པུ་རྟོག་མེད་རྩེ་གཅིག་ཏུ་གནས་པ་ནི་ཐར་པ་སྟེ། དེ་ཉིད་ཉེར་ལྔའི་གནས་ཚུལ་ལེགས་པར་ཤེས་ན། དབང་ཕྱུག་པ་ལྟར་རལ་པ་ཕྲག་ཏུ་ཁུར་བའམ། ཀུན་ཏུ་རྒྱུ་ལྟར་སྐྲ་སྤྱི་བོར་བཅིངས་པའམ། གཅེར་བུ་ལྟར་སྐྲ་ཅོད་པན་དུ་བཅིངས་པ་སོགས་ཆ་ལུགས་གང་ལྟར་གནས་ཀྱང་གྲོལ་བ་ཉིད་དེ། དབང་ཕྱུག་ནག་པོའི་གཞུང་ལས། དེ་ཙམ་ཉི་ཤུ་ལྔ་ཤེས་ན། །རལ་པའམ་སྤྱི་བོར་ཅོད་པན་ནམ། ཆ་ལུགས་གང་གིས་གནས་ཀྱང་རུང༌། །གྲོལ་འགྱུར་འདི་ལ་ཐེ་ཚོམ་མེད། །ཅེས་འདོད་དོ། །

༈ གཉིས་པ་བྱེ་བྲག་པ་ནི། ལྷ་དབང་ཕྱུག་ཆེན་པོས་རྒྱུད་སྡེ་མང་དུ་གསུངས་པ་ལས་སློབ་མའི་གཙོ་བོ་རྐང་མིག་པ་དང༌། གཟེགས་ཟན་པ་གཉིས། དང་པོ་དེ་ལ་དབང་ཕྱུག་གི་ཨུ་མ་བསྲུང་དུ་བཅུག་པ་ལས། ཆགས་པས་དཀའ་ཐུབ་ལས་ཉམས་ཀྱིས་དོགས་ནས། ཨུ་མའི་རྐང་པ་ལ་མིག་བལྟས་ནས་རང་གི་དཀའ་ཐུབ་བསྒྲུབས་པས་རྐང་མིག་པ་ཞེས་གྲགས་སོ། །དེས་བརྩམས་པའི་རིག་པའི་ལྟ་བ་ཞེས་བྱ་བའི་བསྟན་བཅོས་ལ་བརྟེན་པ་རྣམས་ལ་རིག་པ་ཅན་ཟེར། གཉིས་པ་འབྲས་ཀྱི་གཟེགས་མ་རེ་ཟན་དུ་ཟོས་ནས་དཀའ་ཐུབ་བྱས་པས་གཟེགས་ཟན་པ་ཞེས་གྲགས་སོ། །དེས་བརྩམས་པའི་བྱེ་བྲག་གསལ་བའི་བསྟན་བཅོས་ལ་བརྟེན་པ་རྣམས་བྱེ་བྲག་པ་ཟེར། །གཞན་ཡང་དབང་ཕྱུག་ལྷར་འཛིན་པས་དབང་ཕྱུག་པ་དང༌། འུག་པ་ལྷར་འཛིན་པས་འུག་པ་བའམ་འུག་ཕྲུག་པ་ཞེས་བྱའོ། །དེ་ཡང་གཟེགས་ཟན་དབང་ཕྱུག་སྒྲུབ་དུས་རྡོའི་ཕོ་མཚན་གྱི་སྟེང་དུ་འུག་པ་བབས་པ་ལས། དབང་ཕྱུག་ཏུ་བཟུང་ནས་རྫས་ཡོད་དམ་དྲིས་པས་མགོ་ཧུག་ཙམ་བྱས་ཏེ་འཕུར་བས་དེ་སྐད་དུ་གྲགས་སོ། །འདི་དག་གིས་འགྲོ་བའི་བདེ་སྡུག་དང༌། བཅིངས་གྲོལ་ཐམས་ཅད་དབང་ཕྱུག་གིས་བྱས་པར་འདོད་དེ། བྱེ་བྲག་པའི་གཞུང་ལས། འགྲོ་བ་པོ་འདི་ཤེས་པ་ཡོད་མིན་ཏེ། །བདག་གི་བདེ་སྡུག་བདག་ལ་རང་དབང་མེད། །དབང་ཕྱུག་གིས་བཏང་ཡང་ན་གཡང་སའམ། །མཐོ་རིས་དག་ཏུ་འགྲོ་བ་ཁོ་ནའོ། །ཅེས་སོ། །

གྲུབ་པའི་མཐའ་ཐམས་ཅད་དོན་དྲུག་ཏུ་འདུས་པར་འདོད་པས་དོན་དྲུག་པ་ཞེས་ཀྱང་བྱའོ། །དོན་དྲུག་ནི། རྫས་དང༌། ཡོན་ཏན་དང༌། ལས་དང༌། སྤྱི་དང༌། བྱེ་བྲག་དང༌། འདུ་བའོ། །རྫས་ནི་དགུ་སྟེ། བདག་དང༌། དུས་དང༌། ཕྱོགས་དང༌། རྡུལ་དང༌། ནམ་མཁའ་སྟེ་རྟག་པའི་རྫས་ལྔ། ས་ཆུ་མེ་རླུང་སྟེ་མི་རྟག་པའི་རྫས་བཞི་སྟེ་དགུའོ། །

བདག་ནི་རྟག་པ། གཅིག་པུ། ཐམས་ཅད་ལ་ཁྱབ་པ། ཟ་བ་པོ་ཡིན་པ། བེམས་པོའི་རང་བཞིན་ཏེ་ཁྱད་ཆོས་ལྔ་ལྡན་དུ་འདོད་པ་སྟེ། གཞན་དག་ཀྱང་ནི་འདི་བདག་ཉིད། །འདོད་དང་སྡང་བ་ཡོན་ཏན་ཅན། །རྟེན་དང་ཀུན་འབྱུང་ཟ་བ་པོ། །བདག་ཉིད་བེམས་པོའི་ངོ་བོ་འདོད། །ཅེས་སོ། །

ཡོན་ཏན་ཉི་ཤུ་རྩ་བཞི་སྟེ། གྲངས་དང༌། བོངས་ཚད་དང༌། ཕྲད་པ་དང༌། བྱེ་བ་དང༌། གཞན་དང༌། གཞན་མ་ཡིན་པ་དྲུག་ནི་དུས་དང་ཕྱོགས་ལ་བརྟེན་པའི་ཡོན་ཏན་དང༌། མིག་གི་བློ་དང༌། རྣ་བའི་བློ་དང༌། སྣའི་བློ་དང༌། ལྕེའི་བློ་དང༌། ལུས་ཀྱི་བློ་དང༌། བདེ་བ་དང༌། སྡུག་བསྔལ་དང༌། འདོད་པ་དང༌། སྡང་བ་དང༌། ཆོས་མ་ཡིན་པ་དང༌། ཆོས་དང༌། འབད་རྩོལ་དང༌། འདུ་བྱེད་པའི་ཤུགས་ཏེ་བཅུ་གསུམ་པོ་བདག་ལ་བརྟེན་པའི་ཡོན་ཏན་དང༌། གཟུགས་མེའི། སྒྲ་ནམ་མཁའི། དྲི་སའི། རོ་ཆུའི། རེག་རླུང་གི་ཡོན་ཏན་ཏེ་འབྱུང་བ་ལྔ་ལ་བརྟེན་པའི་ཡོན་ཏན་ལྔ་སྟེ་ཉི་ཤུ་རྩ་བཞིའོ། །

ལས་ནི་ལྔ་སྟེ། བརྐྱང་བ་དང༌། བསྐུམ་པ་དང༌། འདེགས་པ་དང༌། འཇོག་པ་དང༌། འགྲོ་བའོ། །

སྤྱི་ནི་གཉིས་ཏེ་ཁྱབ་པ་དང༌། ཉེ་ཚེ་བའོ། །བྱེ་བྲག་ནི་གསལ་བ་རྣམས་མ་འདྲེས་པ་སྟེ་ཀ་བ་དང་བུམ་པ་བཞིན་ནོ། །འདུ་བ་ལ་ཐ་དད་པ་དང༌། ཐ་མི་དད་པ་གཉིས། ཐ་དད་པ་མགོ་ལ་རྭ་གཉིས་ལྟ་བུ་དང༌། ཐ་མི་དད་པ་དུང་ལ་དཀར་ཟླུམ་ལྟ་བུའོ། །

བདག་བེམས་པོ་ཡིན་ཀྱང་སྒོ་ལྔའི་ཤེས་པ་ཡོན་ཏན་དུ་འདོད་པས་ཡུལ་འཛིན་པ་དང༌། ངོ་བོ་རྟག་ཀྱང་འབད་པ་དང་འདུ་བ་ཡོན་ཏན་དུ་འདོད་པས་ལུས་ལེན་པ་སོགས་ནུས་ཏེ། བདག་ནི་རྟག་སྟེ་བློ་ནི་འགྲོ། །རྫ་ཆག་བྱི་འཕུར་ཇི་བཞིན་ནོ། །ཞེས་འདོད་དོ། །

༈ གསུམ་པ་དཔྱོད་པ་བ་ནི། ཁྱབ་འཇུག་ལྷར་འཛིན་ཅིང་རིག་བྱེད་ཚད་མར་འདོད་པའི་ནང་ཚན་ལ། ཁྱབ་འཇུག་གི་ལྟེ་བ་པདྨོའི་སྐྱེ་གནས་ལས་ཚངས་པ་གདོང་བཞི་པ་བྱུང་སྟེ་སྣོད་བཅུད་ཐམས་ཅད་ཚངས་པས་སྤྲུལ་པར་འདོད་པས་ཚངས་པ་བ་དང༌། དེའི་གདོང་བཞི་ལས་སྙན་ངག་དང༌། སྲིད་སྲུང༌། མཆོད་སྦྱིན། ངེས་བརྗོད་དེ་རིགས་བྱེད་ཆེན་པོ་བཞི་རྣམས་སྐྱེས་བུས་མ་བྱས་པར་ཚངས་པས་ཐོག་མ་མེད་པའི་གནས་དྲན་ནས་བརྗོད་པས་རིགས་བྱེད་རྟག་པར་འདོད་པས་རིགས་བྱེད་པ་དང༌། ཁྱབ་འཇུག་གི་བསྟན་བཅོས་བརྡ་སྤྲོད་ངག་གི་འོད་ཟེར་ལ་བརྟེན་པས་བརྡ་སྤྲོད་པ་དང༌། དྲང་སྲོང་བདེན་པའི་སྒོམ་རིམ་ལ་བརྟེན་པས་གསང་བ་པ་དང༌། དྲང་སོང་ངན་སྤོང་གི་རྣམ་དཔྱོད་གསལ་བའི་བསྟན་བཅོས་ལ་བརྟེན་པས་དཔྱོད་པ་བ་དང༌། སྟོན་པ་རྒྱལ་དཔོགས་པའི་རྗེས་སུ་འབྲངས་པས་རྒྱལ་དཔོག་པ་ཞེས་བྱའོ། །

གཞུང་དེ་དག་གི་རྗེས་སུ་འབྲངས་ནས་དམ་བཅའ་བཅུ་ཁས་ལེན་པ་སྟེ། ལྷ་ཁྱབ་འཇུག་དང༌། རིག་བྱེད་ཚད་མ་དང༌། ཁྲུས་ཀྱི་དག་པ་དང༌། ཡུལ་གྱིས་དག་པ་དང༌། སྲིད་བསྲུང་བས་དག་པ་དང༌། གཡུལ་བསྲུང་བས་དག་པ་དང༌། ཆོས་བསྲུང་བས་དག་པ་དང༌། སྲོག་བསྲུང་བས་དག་པ་དང༌། དངོས་པོ་རྒྱུ་མེད་པ་དང༌། ཤེས་པས་རང་མི་རིག་པ་དང་བཅུའོ། །ཁྱབ་འཇུག་གིས་འགྲོ་བ་འདུལ་བ་ལ་འཇུག་པ་བཅུའི་སྒོ་ནས་སྐྱེས་བུ་ཐམས་ཅད་མཐོ་རིས་ཐར་པ་ལ་བཀོད་པར་འདོད་པ་སྟེ། དེ་ཡང་ལོ་མ་ཅན་གྱི་གསང་ཚིག་ལས། ཉ་དང་རུས་སྦལ་ཕག་རྒོད་དང༌། །ར་མ་ཎ་གཉིས་ནག་པ་དང༌། །མི་ཡི་སེངྒེ་མིའུ་ཐུང་དང༌། །སངས་རྒྱས་ངང་པ་ཅན་དེ་བཅུ། །ཞེས་སོ། །

རིག་བྱེད་ཚད་མ་ནི་སྔར་བཤད་པ་བཞིན་དང༌། ཁྲུས་ཀྱིས་དག་པ་ནི། སྤྱིར་ཁྲུས་ཀྱིས་ལུས་གཙང་བ་དང༌། ཁྱད་པར་གངྒ་ལ་སོགས་པའི་ཁྲུས་ཀྱིས་སྡིག་པ་དག་སྟེ་མཐོ་རིས་སུ་འགྲོ་བ་དང༌། ཡུལ་གྱིས་དག་པ་ནི། ཀུ་རུའི་ཡུལ་དུ་སྐྱེ་བ་ཐམས་ཅད་དང༌། ཐ་ན་དེའི་རྡུལ་གྱིས་རེག་པས་ཀྱང་མཐོ་རིས་སུ་འགྲོ་བ་དང༌། སྲིད་བསྲུང་བས་དག་པ་ནི། བྲམ་ཟེའི་བརྟུལ་ཞུགས་འཛིན་པས་མཐོ་རིས་སུ་འགྲོ་བ་དང༌། གཡུལ་བསྲུང་བས་དག་པ་ནི། དམག་བྱུང་བའི་ཚེ་རང་ཕྱོགས་རྒྱལ་ན་བསོད་ནམས་གསོག་པས་མཐོ་རིས་སུ་འགྲོ་བ་དང༌། ཆོས་བསྲུང་བས་དག་པ་ནི། བླ་མ་དང་བྲམ་ཟེ་ལ་གནོད་པའི་སྡིག་ཅན་བསད་ན་མཐོ་རིས་སུ་འགྲོ་བ་དང༌། སྲོག་བསྲུང་བས་དག་པ་ནི། མུ་གེས་ཉེན་ནས་འཆི་ལ་ཐུག་ན་བརྐུ་བ་ཆོས་སུ་བཤད་པ་དང༌། དངོས་པོ་རྒྱུ་མེད་པ་ནི། དངོས་པོ་རྒྱུ་རྐྱེན་ལ་མི་ལྟོས་པར་ངོ་བོ་ཉིད་ལས་བྱུང་བ་དང༌། ཤེས་པས་རང་མི་རིག་པ་ནི། བདག་བེམས་པོ་ཡིན་པའི་ཕྱིར་རང་རིག་པར་མི་འདོད་དེ། དཔེར་ན་ཤེལ་བུམ་དུ་མར་མེ་བཅུག་པ་ལྟར། རྐྱེན་ཤེས་པ་གཞན་གྱིས་རིག་ཅེས་འདོད་དོ། །

༈ བཞི་པ་གཅེར་བུ་བ་ནི། ཚངས་པ་ལྷར་བྱེད་ཅིང༌། རྒྱལ་བ་དམ་པ་སྟོན་པར་འཛིན་པས་རྒྱལ་བྱེད་ཀྱི་གཞུང་ཚད་མར་འཇོག་པའི་ནང་ཚན་ལ། གོས་མེད་པར་སྒྲོན་མོར་བྱེད་པས་གཅེར་བུ་བ་དང༌། བླ་གབ་མེད་པར་གནས་པས་ནམ་མཁའི་གོས་ཅན་དང༌། ཟས་ཀྱི་དཀའ་བ་སྤྱད་པས་དཀའ་ཐུབ་པ་དང༌། ཚངས་པ་ལྷར་འཛིན་པས་ཚངས་པ་བ་དང༌། བྲམ་ཟེ་རྒྱལ་བ་སྟོན་པར་བཟུང་བས་རྒྱལ་བ་པ་དང༌། གཞུང་རྒྱལ་བྱེད་ལ་བརྟེན་པས་རྒྱལ་བྱེད་པ་དང༌། ལུས་ལ་ཐལ་བ་བྱུག་པས་ཐལ་བ་པ་དང༌། གནས་ངེས་མེད་དུ་འགྲོ་བས་ཀུན་ཏུ་རྒྱུ་ཞེས་བྱའོ། །

འདི་དག་གིས་ཤེས་བྱ་ཐམས་ཅད་དོན་བདུན་དུ་འདུས་པར་འདོད་པ་སྟེ། དེ་ཡང་དཀའ་ཐུབ་དང༌། སྡོམ་པ་དང༌། ཉོན་མོངས་པ་དང༌། བཅིངས་པ་དང༌། གྲོལ་བ་དང༌། སྲོག་དང༌། སྲོག་མ་ཡིན་པའོ། །

དཀའ་ཐུབ་ནི། སྨྱུང་བར་གནས་ཏེ་ཟས་མི་ཟ་བ་དང༌། གྲོང་དུ་གཅེར་བུར་འགྲོ་བ་དང༌། མེ་ལྔ་བསྟེན་པ་དང༌། སློང་མོར་སྤྱོད་པ་དང༌། ཕྱུགས་ཀྱི་བརྟུལ་ཞུགས་དང༌། སྐྲ་འབལ་བ་ལ་སོགས་པའོ། །

སྡོམ་པ་ནི་མི་དགེ་བ་བཅུ་སྤོང་བ་སྟེ། སྲོག་ཆགས་བསད་ཀྱིས་དོགས་ནས་རྐང་པ་དྲིལ་ཆུང་འདོགས་པ་དང༌། ཤིང་མི་གཅོད་པ་དང༌། བྱིན་མཁན་མེད་ན་ཆུ་ཡང་མི་འཐུང་བ་དང༌། ངག་མི་སྨྲ་བ་དང༌། སྨྱུང་བར་གནས་པ་ལ་སོགས་པའོ། །

ཉོན་མོངས་པ་ནི་འདོད་ཆགས་ཞེ་སྡང་གཏི་མུག་ལ་སོགས་པའོ། །བཅིངས་པ་ནི་བདག་འཁོར་བར་འཁྱམས་པའི་བར་རོ། །གྲོལ་བའམ་ཐར་པ་ནི་ནམ་མཁའི་མཐོངས་སུ་མདོག་དབྱིབས་ཅན་དུ་འདོད་པའོ། །

སྲོག་ནི་དགུ་སྟེ། ས་དང༌། ཆུ་དང༌། མེ་དང༌། རླུང་དང༌། ཤིང་དང༌། དབང་པོ་གཉིས་པ་དང༌། གསུམ་པ་དང༌། བཞི་པ་དང༌། ལྔ་པའོ། །འབྱུང་བཞི་ལ་སེམས་ཡོད་དེ། སྐྱེ་ཞིང་འབབ་པར་འབར་ཞིང་གཡོ་བའི་ཕྱིར་དང༌། ཤིང་ལ་སེམས་ཡོད་དེ་པགས་པ་བཤུས་ན་སྐམ་པའི་ཕྱིར་དང༌། སྲིན་བུ་སོགས་ལ་ལུས་དང་ལྕེ་གཉིས་ཡོད་པ་དང༌། གྲོག་མ་སོགས་ལ་ལུས་དང་ལྕེ་དང་སྣ་བ་གསུམ་ཡོད་པ་དང༌། བུང་བ་དང་སྦྲང་བུ་སོགས་ལ་མིག་མ་གཏོགས་པའི་དབང་པོ་བཞི་ཀ་ཚང་བའོ། །

སྲོག་མ་ཡིན་པ་ནི་སེམས་མེད་པ་སྟེ། སྒྲ་དང༌། དྲི་དང༌། རོ་དང༌། འོད་དང༌། ནམ་མཁའ་དང༌། གྲིབ་མ་དང༌། འཇའ་ཚོན་ལ་སོགས་པའོ། །

དེ་ལྟར་ཤེས་བྱ་ཡུལ་དང་དུས་དང་གྲངས་ཀྱི་ཐ་དད་པ་དུ་མར་སྣང་ཡང་སྤྱིའི་གནས་ལུགས་ནི། ཐ་དད་པ་མེད་དེ་དཔེར་ན་གཟི་སྒོང་གཅིག་ལ་དཀར་ནག་དུ་མ་ཡོད་ཀྱང་གཟི་སྒོང་གཅིག་ལས་མ་འདས་པ་བཞིན་ནོ་ཞེས་འདོད་དོ། །

༈ ལྔ་པ་ཕུར་བུ་བ་ནི། སྔོན་ལྷ་ཡུལ་དུ་ལྷ་མ་ཡིན་གྱི་དམག་བརྩམ་པ་ན། ལྷ་རྣམས་རྒྱུ་འབྲས་ཚད་མར་འཛིན་ཏེ་འཐབ་པ་ལ་སྤྲོ་བ་མེད་པའི་ཚེ། ལྷའི་བླ་མ་དྲང་སྲོང་ཕུར་བུས་ལས་རྒྱུ་འབྲས་ལ་སྐུར་པ་འདེབས་ཏེ་ལྟ་བའི་སྙིང་པོ་ཞེས་བྱ་བའི་བསྟན་བཅོས་བརྩམས་པ་ལས། ཕྱིས་གྲོག་མཁར་བས་མིའི་ཡུལ་དུ་དར་བར་བྱས་ཏེ་ཕུར་བུ་སྟོན་པར་འཛིན་ཅིང༌། དེའི་རྒྱུད་དྲུག་ལ་སོགས་པའི་གཞུང་འཛིན་པ་ལ། ཚེ་སྔ་ཕྱི་རྒྱང་དུ་འཕེན་ནས་ཚེ་འདི་ལ་ཡོད་པ་ཙམ་སྒྲུབ་པར་བྱེད་པས་རྒྱང་འཕེན་པ་དང༌། ལས་འབྲས་དང་མ་མཐོང་བའི་འགྲོ་བ་མེད་པར་འདོད་པས་མེད་པ་བ་དང༌། ཚེ་འདིར་གང་བདེ་གང་མཛེས་བྱེད་པས་ཚུ་རོལ་མཛེས་པ་ཞེས་བྱ་སྟེ། དེའི་གཞུང་བརྗོད་པ་ལ་བདུན་ཏེ། འབྱུང་བཞི་དོན་དམ་དུ་འདོད་པ་དང༌། ལུས་སེམས་རྫས་གཅིག་ཏུ་འདོད་པ་དང༌། འཇིག་རྟེན་སྔ་ཕྱི་མེད་པ་དང༌། ལས་རྒྱུ་འབྲས་མེད་པ་དང༌། ཐར་པ་དང་ཐམས་ཅད་མཁྱེན་པ་མེད་པ་དང༌། མ་མཐོང་བའི་འགྲོ་བ་མེད་པ་དང༌། རྗེས་དཔག་ཚད་མ་མ་ཡིན་པར་འདོད་པའོ། །འབྱུང་བཞི་དོན་དམ་དུ་ཡོད་དེ་སྣོད་བཅུད་ཐམས་ཅད་འབྱུང་བའི་རང་བཞིན་ཡིན་པའི་ཕྱིར་དང༌། གྲོག་མཁར་བའི་གསང་ཚིག་ལས། མི་ཤི་བར་དུ་ཅི་བདེར་སྤྱོད། །ཤི་ནས་དེ་ཡི་སྤྱོད་ཡུལ་མིན། །ཞེས་པ་ལྟར། བདག་དང་བདེ་སྡུག་མ་ཤི་བར་དུ་ཡོད་ལ་ཤི་ནས་རྒྱུན་ཆད་པར་འདོད་དེ་ལུས་སེམས་རྫས་གཅིག་པའི་ཕྱིར་དང༌། ལུས་ནི་ཐལ་བ་ལྟར་གྱུར་ནས། །སླར་སྐྱེ་བ་ནི་ག་ལ་སྲིད། །ཅེས་པ་ལྟར། འཇིག་རྟེན་སྔ་ཕྱི་མེད་དེ་བྱིས་པས་བརྡ་ཆལ་མི་ཤེས་པ་དང་རྒན་པོ་ཤི་བ་སླར་འོང་བ་མེད་པའི་ཕྱིར་དང༌། བཟང་པོ་མང་ཐོས་གང་སྨྲས་པ། །སླུ་བྱེད་སྤྱང་ཀའི་རྗེས་དང་མཚུངས། །ཞེས་ལས་འབྲས་ལ་སྐུར་པ་འདེབས་པ་དང༌། ཐར་པ་དང་གྲོལ་བ་མེད་དེ་ལམ་བསྒོམས་པས་ཐམས་ཅད་མཁྱེན་པ་ཚེ་འདིར་ཐོབ་པ་མ་མཐོང་བའི་ཕྱིར་དང༌། ཇི་ཙམ་དབང་པོའི་སྤྱོད་ཡུལ་བ། །སྐྱེས་བུའང་དེ་ཙམ་ཁོ་ནར་ཟད། །ཅེས་པ་ལྟར། མི་དང་དུད་འགྲོ་ཙམ་ལས་འགྲོ་གཞན་མེད་དེ་མ་མཐོང་བའི་ཕྱིར་དང༌། རྗེས་དཔག་ནི་ཚད་མ་མིན་ཏེ་དོན་སྤྱིའི་ཡུལ་དུ་བྱེད་པའི་ཕྱིར་དཔེར་ན་སྨིག་རྒྱུ་ལ་ཆུར་འཛིན་པ་བཞིན་ནོ་ཞེས་འདོད་དོ། །དེ་དག་འགོག་བྱེད་ཀྱི་རིགས་པ་ནི་དབུ་མའི་གཞུང་སོ་སོའི་སྐབས་ལས་ཤེས་པར་འགྱུར་རོ། །

༈ གཉིས་པ་གང་ཞིག་ཤེས་ནས་བླང་བར་བྱ་བ་ནང་པ་སངས་རྒྱས་པའི་གྲུབ་མཐའ་བཤད་པ་ལ་གཉིས། ཕྱི་རོལ་པ་ལས་ཁྱད་པར་དུ་འཕགས་པ་དང༌། ཁྱད་པར་ཅན་གྱི་གྲུབ་མཐའི་དབྱེ་བའོ། །དང་པོ་ལ་ལྔ། རྟེན་པ་སྐྱབས་གནས་ཀྱི་ཁྱད་པར། གནས་ལུགས་ལྟ་བའི་ཁྱད་པར། སྒོམ་པ་ལམ་གྱི་ཁྱད་པར། བྱ་བ་སྤྱོད་པའི་ཁྱད་པར། ཐོབ་བྱ་འབྲས་བུའི་ཁྱད་པར་རོ། །དང་པ་ནི།

དཀོན་མཆོག་གསུམ་ལ་སྐྱབས་སུ་འཛིན་པ་ནང་པ་དང༌། ཚངས་པ་དང་ཁྱབ་འཇུག་སོགས་ལ་སྐྱབས་སུ་འཛིན་པ་ཕྱི་པའོ། །གཉིས་པ་ཐུན་མོང་ཆོས་ཀྱི་སྡོམ་བཞི་དང༌། ཐུན་མོང་མ་ཡིན་པ་མཐའ་བྲལ་གྱི་ལྟ་བ་ཁས་ལེན་པ་ནང་པ་དང༌། རྟག་ཆད་ཀྱི་མཐར་ལྷུང་བ་ཕྱི་པའོ། །གསུམ་པ་ཐུན་མོང་བདག་མེད་ཀྱི་དོན་དང་ཐུན་མོང་མ་ཡིན་པ་སྟོང་ཉིད་སྙིང་རྗེ་སྙིང་པོ་ཅན་སྒོམ་པ་ནང་པ་དང༌། རྟོག་མེད་ཕྱོགས་རེ་བ་ཙམ་སྒོམ་པ་ཕྱི་པའོ། །བཞི་པ་སྤྱོད་པ་གཞན་ལ་འཚེ་བ་ལམ་གྱི་གེགས་སུ་འདོད་པ་ནང་པ་དང༌། དེ་ལས་ལྡོག་པ་ཕྱི་པའོ། །ལྔ་པ་འབྲས་བུ་ཐར་པ་གསུམ་གང་རུང་ཐོབ་པ་ནང་པ་དང༌། མི་ཐོབ་པ་མཐོ་རིས་ཙམ་ལ་བགྲོད་པ་ནི་ཕྱི་པའོ། །

༈ གཉིས་པ་ཁྱད་པར་ཅན་གྱི་གྲུབ་མཐའི་དབྱེ་བ་ལ་གཉིས། ཐེག་དམན་དང༌། ཐེག་ཆེན་ནོ། །དང་པོ་ལ་གཉིས། ཐུན་མོང་བའི་འདོད་པ་དང༌། སོ་སོའི་འདོད་པ་བསྟན་པའོ། །དང་པོ་ལ་བདུན། ཡུལ་བདེན་པ་བཞི། རྩོམ་བྱེད་དོན་དམ་པ། དགྲ་བཅོམ་མཐར་ཐུག་པ། ཀུན་གཞི་མེད་པ། ཐེག་ཆེན་མེད་པ། ས་བཅུ་མེད་པ། སངས་རྒྱས་རང་རྒྱུད་པར་འདོད་པའོ། །

དང་པོ་ནི། ཟག་བཅས་འབྲས་གྱུར་གྱི་ཆ་སྡུག་བསྔལ་གྱི་བདེན་པ་དང༌། ཟག་བཅས་རྒྱུ་གྱུར་གྱི་ཆ་ཀུན་འབྱུང་གི་བདེན་པ་དང༌། ཟག་མེད་འབྲས་གྱུར་གྱི་ཆ་འགོག་པའི་བདེན་པ་དང༌། ཟག་མེད་རྒྱུར་གྱུར་གྱི་ཆ་ལམ་གྱི་བདེན་པ་སྟེ། སྡུག་བསྔལ་ཤེས་པར་བྱེད། ཀུན་འབྱུང་སྤོང་བར་བྱེད། འགོག་པར་མངོན་དུ་བྱེད། ལམ་རྒྱུད་ལ་བརྟེན་པའི་ཚུལ་གྱིས་འཇུག་གོ །

གཉིས་པ་ནི། རགས་མཐའ་རྡུལ་ཕྲན་ཐོ་བས་ཀྱང་གཞིག་མི་ནུས་པ་དང༌། ཤེས་མཐའ་སྐད་ཅིག་མའི་བློས་ཀྱང་གཞིག་ཏུ་མི་རུང་བའི་ཆ་མེད་གཉིས་དོན་དམ་དུ་ཡོད་པ་ལས། རྡུལ་ཕྲན་ཆ་མེད་དུ་གནས་པ་དེ་མཐར་སྤྱི་མཐུན་གྱི་ལས་ཀྱིས་བསྡུས་པ་ལས་འཇིག་རྟེན་རྩོམ་བྱེད་ཀྱི་རྒྱུར་འདོད་པའོ། །

གསུམ་པ་ནི། དགྲ་བཅོམ་ལྷག་མ་མེད་པའི་དབྱིངས་སུ་མྱ་ངན་ལས་འདས་པ་ནི་མར་འཁོར་བར་མི་ལྷུང་སྟེ། ཕྲ་རྒྱས་སྤངས་པས་ཁམས་གསུམ་དུ་སྐྱེ་བའི་རྒྱུ་ཟད་པའི་ཕྱིར་དང༌། ཡང་སངས་རྒྱས་པར་མི་སྲིད་དེ་རིགས་ཉན་ཐོས་སུ་ངེས་པས་སངས་རྒྱས་ཀྱི་རྒྱུར་མི་རུང་བའི་ཕྱིར་རོ། །

བཞི་པ་ནི། མིག་གི་རྣམ་པར་ཤེས་པ་ནས་ཡིད་ཀྱི་རྣམ་པར་ཤེས་པའི་བར་དུ་འཇུག་པའི་རྣམ་ཤེས་ཚོགས་དྲུག་ནི་རེ་མོས་སུ་ཡོད་ཀྱི། དེ་ལས་གཞན་ཀུན་གཞིའི་རྣམ་པར་ཤེས་པ་ནི་མེད་དེ་མ་དམིགས་པའི་ཕྱིར་དང༌། གལ་ཏེ་ཡོད་ན་གང་ཟག་གི་བདག་ཏུ་འགྱུར་བའི་ཕྱིར་རོ། །

ལྔ་པ་ནི། སངས་རྒྱས་ཀྱིས་འདུལ་ལུང་སྡེ་བཞི་ལ་སོགས་པ་རྣམས་གསུངས་ཀྱི། དེ་ལས་གཞན་ཤེར་ཕྱིན་གྱི་མདོ་ལ་སོགས་པ་ནི་མ་གསུངས་ཏེ། གལ་ཏེ་གསུངས་ན་ཉན་ཐོས་ཆེན་པོ་དེ་དག་རྟག་ཏུ་སྟོན་པའི་དྲུང་ནས་འབྲལ་མེད་དུ་ཡོད་པས་མ་ཐོས་པའི་ཕྱིར་དང༌། ཕྱག་རྒྱ་བཞི་དང༌། སྡེ་སྣོད་གསུམ་དང༌། ལས་རྒྱུ་འབྲས་སོགས་ཐམས་ཅད་དང་འགལ་བའི་ཕྱིར་རོ། །

དྲུག་པ་ནི། བདེན་པ་མཐོང་ནས་བསྐལ་པ་མང་པོ་གནས་པ་ནི་མེད་དེ། སོ་སོ་སྐྱེ་བོའི་ས་ལ་གྲངས་མེད་གསུམ་གྱི་ཚོགས་བསགས་ནས་སྟན་ཐོག་གཅིག་ལ་ལམ་ལྔ་མངོན་དུ་བྱེད་པའི་ཕྱིར་རོ། །

བདུན་པ་ནི། སངས་རྒྱས་ནི་སྤྲུལ་པའི་སྐུ་མ་ཡིན་ཏེ། སྐུ་ལས་ཁྲག་ཟགས་པ་དང༌། སེང་ལྡེང་གི་ཚེར་མ་ཟུག་པ་དང༌། སྐུ་རྒྱབ་སྙུང་བ་སོགས་རྣམ་སྨིན་གྱི་ལྷག་མ་དང་བཅས་པའི་ཕྱིར་དང༌། རྟག་ཏུ་མཉམ་པར་བཞག་པའང་མ་ཡིན་ཏེ། ཏིང་ངེ་འཛིན་ལས་བཞེངས་ཏེ་བསོད་སྙོམས་ལ་གཤེགས་སོ་ཞེས་ལུང་ལས་འབྱུང་བའི་ཕྱིར་རོ་ཞེས་འདོད་དོ། །

༈ གཉིས་པ་སོ་སོའི་འདོད་པ་ལ་གཉིས། བྱེ་བྲག་སྨྲ་བ་དང༌། མདོ་སྡེ་པའི་འདོད་པ་བསྟན་པའོ། །

དང་པོ་ནི། བསྟན་བཅོས་བྱེ་བྲག་བཤད་མཛོད་ཆེན་པོའི་རྗེས་སུ་འབྲངས་པ་ཉན་ཐོས་བྱེ་བྲག་སྨྲ་བའི་གྲུབ་མཐའ་བསྡུ་ན་བདུན་ཏེ། ཤེས་བྱའི་གཞི་ལྔ། འཇིག་པ་དོན་གཞན། དུས་གསུམ་རྫས་གྲུབ། བརྗོད་མེད་ཀྱི་བདག ཤེས་པས་རང་དང་ཡུལ་མི་རིག་པ། མཚན་མཚོན་ཐ་དད་པ། ཆུད་མི་ཟ་བའི་རྫས་སོ། །

དང་པོ་ནི། ཤེས་བྱ་ཐམས་ཅད་གཞི་ལྔར་འདོད་དེ། སྣང་བ་གཟུགས། གཙོ་བོ་སེམས། འཁོར་སེམས་བྱུང༌། མི་ལྡན་པའི་འདུ་བྱེད། འདུས་མ་བྱས་རྟག་པའི་གཞིའོ། །

དེ་ལ་སྣང་བ་གཟུགས་ཀྱི་གཞི་ནི། བསྟན་དུ་ཡོད་ལ་ཐོགས་པ་དང་བཅས་པ་རྒྱུའི་གཟུགས་ནི་ས་ཆུ་མེ་རླུང་བཞིའོ། །བསྟན་དུ་མེད་ལ་ཐོགས་པ་དང་བཅས་པ་འབྲས་བུའི་གཟུགས་ནི་དབང་པོ་ལྔ་དང༌། ཡུལ་ལྔ་སྟེ་བཅུ། དེའི་སྟེང་དུ་བསྟན་དུ་མེད་ལ་ཐོགས་པ་མེད་པ་རྣམ་པར་རིག་བྱེད་མ་ཡིན་པའི་གཟུགས་དང་བཅུ་གཅིག་གོ །རྣམ་པར་རིག་བྱེད་མ་ཡིན་པ་ནི་མཛོད་ལས། རྣམ་རིག་མིན་རྣམ་གསུམ་ཞེས་བརྗོད། །སྡོམ་དང་སྡོམ་པ་མིན་དང་གཞན། །ཞེས་པ་ལྟར། གཉིད་དང་སེམས་མེད་པའི་གནས་སྐབས་སུའང་དམ་བཅའི་དབང་གིས་དགེ་དང་མི་དགེ་རྒྱུན་ཆགས་སུ་འབྱུང་བའི་སྡོམ་པ་དང༌། སྡོམ་པ་མ་ཡིན་པ་དང༌། དམ་བཅའ་བ་མེད་པ་ལུང་མ་བསྟན་བར་མས་བསྡུས་པ་གསུམ་འབྱུང་བ་སྟེ། སྔ་མ་ལས། གཡེང་དང་སེམས་མེད་པ་ཡི་ཡང༌། །དགེ་དང་མི་དགེ་རྗེས་འབྲེལ་གང༌། །འབྱུང་བ་ཆེ་རྣམས་རྒྱུར་བྱས་པ། །དེ་ནི་རྣམ་རིག་བྱེད་མིན་བརྗོད། །ཅེས་པ་ལྟར། ལུས་སྤྱི་ལ་ཁྱབ་པ་འབྱུང་བཞིའི་རྡུལ་དང༌། ཁ་དོག་དྲི་རོ་རེག་བྱའི་རྡུལ་བཞི་སྟེ་རྡུལ་རྫས་བརྒྱད་དང༌། ལུས་ཀྱི་དབང་པོ་ལ་དེ་ཉིད་ཀྱི་རྡུལ་དང་དགུ་གནས་ལ། མིག་ལ་སོགས་པའི་དབང་པོ་གཞན་ལ་དགུ་པོ་དེའི་སྟེང་དུ་དབང་པོ་རང་རང་གི་རྡུལ་དང་བཅུ་གནས་པ་གཟུགས་ལ་བརྟེན་པས་གཟུགས་ཞེས་བརྗོད་དོ། །དེ་ཡང་རྡུལ་ཕྲ་རབ་གཉེན་པོས་བཅོམ་པ་དང༌། རིགས་པས་གཞིག་སྟེ་བསལ་ཡང་རྡུལ་ཕྲ་རབ་ཏུ་འཛིན་པའི་བློ་མི་འདོར་བར་ཡོད་པ་ནི་དོན་དམ་བདེན་པའི་མཚན་ཉིད་དང༌། རགས་པ་གཉེན་པོས་བཅོམ་པ་དང༌། ཆའི་དབྱེ་བས་དེར་འཛིན་པའི་བློ་འདོར་དུ་ཡོད་པ་ནི་ཀུན་རྫོབ་བདེན་པའི་མཚན་ཉིད་དེ། མཛོད་ལས། གང་ལ་བཅོམ་དང་བློ་ཡིས་གཞན། །བསལ་ན་དེ་བློ་མི་འཇུག་པ། །བུམ་ཆུ་བཞིན་དུ་ཀུན་རྫོབ་ཏུ། །ཡོད་དེ་དོན་དམ་ཡོད་གཞན་ནོ། །ཞེས་སོ། །

གཙོ་བོ་སེམས་ཀྱི་གཞི་ནི། མིག་ལ་སོགས་པའི་དབང་པོ་ལྔས་ཡུལ་ལྔ་མཐོང་བ་ན། རྣམ་ཤེས་ལྔས་མཐོང་རྟེན་གྱི་དོན་གྱི་ངོ་བོ་ཙམ་རིག་པ་ཡིན་ལ། ཡིད་ཀྱི་རྣམ་པར་ཤེས་པས་མཐོང་རྟེན་ལས་འདས་པའང་རིག་པ་ཡིན་ནོ། །འོ་ན་རྣམ་ཤེས་ཐོགས་མེད་ཡིན་པས་སྒྲིབ་པའི་བར་དུ་ཆོད་པའང་མཐོང་བར་ཐལ་ཞེ་ན། དེ་ཉིད་ལས། མིག་གིས་གཟུགས་རྣམས་མཐོང་རྟེན་བཅས། །དེ་ལ་བརྟེན་པའི་རྣམ་ཤེས་མིན། །གང་ཕྱིར་བར་དུ་ཆོད་པའི་ཕྱིར། །གཟུགས་རྣམས་མཐོང་བ་མིན་ཕྱིར་རོ། །ཞེས་སོ། །

འཁོར་སེམས་བྱུང་གི་གཞི་ནི། དོན་གྱི་ཁྱད་པར་འཛིན་པ་ལྔ་བཅུ་རྩ་གཅིག་སྟེ། རེག་པ་དང༌། ཡིད་ལ་བྱེད་པ་དང༌། ཚོར་བ་དང༌། འདུ་ཤེས་དང༌། སེམས་པ་སྟེ་ཀུན་ཏུ་འགྲོ་བ་ལྔ་དང༌། འདུན་པ་དང༌། མོས་པ་དང༌། དྲན་པ་དང༌། ཏིང་ངེ་འཛིན་དང༌། ཤེས་རབ་སྟེ་ཡུལ་སོ་སོར་ངེས་པ་ལྔ་དང༌། དད་པ་དང༌། ངོ་ཚ་ཤེས་པ་དང༌། ཁྲེལ་ཡོད་པ་དང༌། མ་ཆགས་པ་དང༌། ཞེ་སྡང་མེད་པ་དང༌། གཏི་མུག་མེད་པ་དང༌། བརྩོན་འགྲུས་དང༌། ཤིན་ཏུ་སྦྱངས་པ་དང༌། བག་ཡོད་པ་དང༌། བཏང་སྙོམས་དང༌། རྣམ་པར་མི་འཚེ་བ་སྟེ་དགེ་བའི་སེམས་བཅུ་གཅིག་དང༌། འདོད་ཆགས་དང༌། ཁོང་ཁྲོ་དང༌། ང་རྒྱལ་དང༌། མ་རིག་པ་དང༌། ལྟ་བ་དང༌། ཐེ་ཚོམ་སྟེ་རྩ་བའི་ཉོན་མོངས་པ་དྲུག་དང༌། ཁྲོ་བ་དང༌། ཁོན་དུ་འཛིན་པ་དང༌། འཆབ་པ་དང༌། འཚིག་པ་དང༌། ཕྲག་དོག་དང༌། སེར་སྣ་དང༌། སྒྱུ་དང༌། གཡོ་དང༌། རྒྱགས་པ་དང༌། རྣམ་པར་འཚེ་བ་དང༌། ངོ་ཚ་མེད་པ་དང༌། ཁྲེལ་མེད་པ་དང༌། རྨུགས་པ་དང༌། རྒོད་པ་དང༌། མ་དད་པ་དང༌། ལེ་ལོ་དང༌། བག་མེད་པ་དང༌། བརྗེད་ངས་པ་དང༌། རྣམ་པར་གཡེང་བ་དང༌། ཤེས་བཞིན་མ་ཡིན་པ་སྟེ་ཉེ་བའི་ཉོན་མོངས་པ་ཉི་ཤུ་དང༌། གཉིད་དང༌། འགྱོད་པ་དང༌། རྟོག་པ་དང༌། དཔྱོད་པ་སྟེ་གཞན་འགྱུར་བཞི་དང་ཐམས་ཅད་བསྡོམས་པས་ལྔ་བཅུ་རྩ་གཅིག་གོ །

དེ་དག་ཀྱང་རང་རང་གི་རྣམ་པར་ཤེས་པ་དང་ལྷན་ཅིག་ཡུལ་གཅིག་ལ་འཇུག་པས་དམིགས་པ་མཚུངས་པ་དང༌། རྣམ་པ་འདྲ་བར་དཔྱོད་པས་རྣམ་པ་མཚུངས་པ་དང༌། དུས་གཅིག་ཏུ་སྐྱེ་བས་དུས་མཚུངས་པ་དང༌། དབང་པོ་གཅིག་ལ་བརྟེན་པས་རྟེན་མཚུངས་པ་དང༌། རྫས་རེ་རེ་བར་མཉམ་པས་རྫས་མཚུངས་པ་སྟེ་མཚུངས་པ་ལྔའི་སྒོ་ནས་མཚུངས་པའོ། །དེ་ཡང་དབང་པོས་དོན་ལ་བལྟས་པའི་ཚེ་རྣམ་ཤེས་ཀྱི་དོན་རྟོགས་པ་ལྟར་དེ་དག་གིས་ཀྱང་དོན་གྱི་ཁྱད་པར་རྟོགས་ཏེ། སེམས་དང་སེམས་བྱུང་གཉིས་ཀ་ཡང་དོན་གྱི་རྣམ་པ་མི་འཆར་བས། གཟུང་འཛིན་ཐུག་ཕྲད་དུས་མཉམ་དུ་ངེས་པར་སྐྱེ་སྟེ། སེམས་སེམས་བྱུང་གཉིས་ཀ་ཕྱི་རོལ་རིག་པ་མ་གཏོགས་རང་རིག་པ་མེད་པར་འདོད་དེ། མཛོད་ལས། སེམས་དང་ཡིད་དང་རྣམ་ཤེས་ནི། །དོན་གཅིག་སེམས་དང་སེམས་བྱུང་ནི། །རྟེན་དང་དམིགས་པ་རྣམ་བཅས་དང༌། །མཚུངས་པར་ལྡན་པ་རྣམ་པ་ལྔ། །ཞེས་སོ། །

མི་ལྡན་པའི་འདུ་བྱེད་ཀྱི་གཞི་ནི། ཉི་ཤུ་རྩ་གསུམ་སྟེ། ཐོབ་པ་དང༌། འདུ་ཤེས་མེད་པའི་སྙོམས་འཇུག་དང༌། འགོག་པའི་སྙོམས་འཇུག་དང༌། འདུ་ཤེས་མེད་པ་དང༌། སྲོག་གི་དབང་པོ་དང༌། རིགས་མཐུན་པ་དང༌། སྐྱེ་བ་དང༌། རྒ་བ་དང༌། གནས་པ་དང༌། མི་རྟག་པ་དང༌། མིང་གི་ཚོགས་དང༌། ཚིག་གི་ཚོགས་དང༌། སོ་སོའི་སྐྱེ་བོ་དང༌། འཇུག་པ་དང༌། སོ་སོར་ངེས་པ་དང༌། འབྱོར་འབྲེལ་དང༌། འགྱོད་པ་དང༌། གོམས་པ་དང༌། དུས་དང༌། ཡུལ་དང༌། གྲངས་དང༌། ཚོགས་པའོ། །དེ་ཐམས་ཅད་ཀྱང་གཟུགས་དང་སེམས་དང་སེམས་ལས་བྱུང་བ་གསུམ་ལས་རྫས་ཐ་དད་པ་སྟེ། ཐལ་མོ་དང་ཁུ་ཚུར་ལྟར་གནས་ཀྱི་ལྡོག་རྫས་ཐ་དད་པའོ། །

འདུས་མ་བྱས་རྟག་པའི་གཞི་ནི། རྒྱུ་རྐྱེན་ལས་མ་སྐྱེས་པ་སྟེ། རིག་བྱ་དང་བྲལ་བ་ནམ་མཁའ་དང༌། གཉེན་པོས་བཅོམ་ནས་མེད་པ་སོ་སོར་བརྟགས་པའི་འགོག་པ་དང༌། རྐྱེན་མ་ཚང་ནས་མ་སྐྱེས་པ་བརྟགས་མིན་གྱི་འགོག་པ་སྟེ། མཛོད་ལས། འདུས་མ་བྱས་ནི་རྣམ་པ་གསུམ། །ནམ་མཁའ་དང་ནི་འགོག་པ་གཉིས། །ཞེས་སོ། །

གཉིས་པ་ནི། བུམ་པ་འདུས་བྱས་སུ་མཚོན་པའི་མཚན་ཉིད་བཞི་སྟེ། སྐྱེ་བ་དང༌། རྒ་བ་དང༌། གནས་པའི་གནས་པ་དང༌། འཇིག་པའི་འཇིག་པའོ། །དེ་ལྟར་མཚན་ཉིད་བཞི་དང༌། རྗེས་སུ་མཐུན་པའི་མཚན་ཉིད་བཞི་སྟེ། སྐྱེ་བའི་སྐྱེ་བ། རྒ་བའི་རྒ་བ། གནས་པའི་གནས་པ། འཇིག་པའི་འཇིག་པོ། །དེ་ལྟར་མཚན་ཉིད་བཞི་དང༌། རྗེས་སུ་མཐུན་པའི་མཚན་ཉིད་བཞི་དང༌། བུམ་པའི་རྫས་བརྒྱད་དང༌། བཅུ་དྲུག་པོ་རྫས་ཐ་དད་པར་དུས་གཅིག་ཏུ་མ་འོངས་པའི་ཁྱིམ་དུ་ཡོད་པ་ལ། བུམ་པ་སྐྱེ་དུས་སྐྱེ་བའི་སྐྱེ་བས་མ་འོངས་པའི་ས་ནས་ད་ལྟར་གྱི་སར་འདྲེན་པ་སྟེ། བུམ་པ་ལ་སོགས་པ་ཆོས་བརྒྱད་སྐྱེ་བ་ནི་སྐྱེ་བའི་སྐྱེ་བ་དེའི་མཐུ་ཡིན་ལ། མཚན་ཉིན་བརྒྱད་དང་འདུ་བྱེད་བུམ་སྟེ་དགུ་པོ་ད་ལྟར་གྱི་ཁྱིམ་དུ་གནས་པ་ལ། མི་རྟག་པའི་བྱེད་པས་བུམ་པ་འཇིག་པ་ལ་གཞན་འཇིག་པའི་འཇིག་པ་དེས་འདུ་བྱེད་དང་སྐྱེ་བ་སོགས་འཁོར་བརྒྱད་དང་བཅས་པ་འདས་པའི་ཁྱིམ་དུ་འཕུལ་བར་བྱེད་པ་སྟེ། མཛོད་ལས། མཚན་ཉིད་དག་ནི་སྐྱེ་བ་དང༌། །རྒ་དང་གནས་དང་མི་རྟག་ཉིད། །དེ་དག་སྐྱེ་བའི་སྐྱེ་ལ་སོགས། །དེ་ཆོས་བརྒྱད་དང་གཅིག་ལ་འཇུག །ཅེས་སོ། །

གསུམ་པ་ནི། དུས་གསུམ་རྫས་སུ་ཡོད་པའི་དབང་གིས་ནམ་ཡང་མེད་པར་མི་འགྱུར་ཏེ། བུམ་པ་ཆག་པ་ལ་སོགས་པ་རྣམས་གཏན་མ་ཞིག་པར་རྟག་ཏུ་ཡོད་པ་དང༌། མ་འོངས་པའི་ཉི་མ་བདུན་ལ་སོགས་པ་ཡང་སྔོན་ནས་རྟག་ཏུ་ཡོད་མོད་ཀྱི། འོན་ཀྱང་འདས་པ་དང་མ་འོངས་པས་བསྐལ་བས་མི་མཐོང་ཞིང་ལོངས་སྤྱོད་དུ་མེད་པའོ། །དངོས་པོ་རྣམས་རྟག་ཏུ་ཡོད་ན་དུས་གསུམ་གྱི་ཁྱད་པར་གང་གིས་འབྱེད་ཅེ་ན། རང་རང་གི་འབྲས་བུ་སྐྱེད་པའི་བྱ་བ་བྱས་ཟིན་པ་དང་མ་བྱས་པ་དང་བྱེད་བཞིན་པའི་གནས་སྐབས་ཀྱིས་སོ། །འོ་ན་འཇིམ་པའི་དུས་སུ་བུམ་པོ་ཡོད་ན་གྲངས་ཅན་པ་དང་ཁྱད་པར་མེད་དོ་ཞེ་ན། ཡོད་དེ་ད་ལྟར་གྱི་སར་སྐད་ཅིག་ལས་མི་གནས་ཤིང་སྐད་ཅིག་ཇི་སྙེད་པའི་རྒྱུ་འབྲས་ཐ་དད་པའི་ཕྱིར་རོ། །

བཞི་པ་ནི། ལས་བྱེད་པ་པོ་དང་འབྲས་བུ་ལ་སྤྱོད་པ་པོ་གང་ཟག་གི་བདག་ནི་ངེས་པར་ཡོད་དགོས་ཀྱི། གཞན་དུ་ན་ཚུལ་ཁྲིམས་བསྲུངས་ནས་ལྷར་སྐྱེས་པ་ན། ཚུལ་ཁྲིམས་བསྲུངས་པའི་མིའི་ཕུང་པོ་འགག་པས་བྱས་པ་ཆུད་ཟོས་པ་དང༌། ལྷའི་ཕུང་པོས་ཚུལ་ཁྲིམས་མ་བསྲུངས་པར་འབྲས་བུ་མྱོང་བས་མ་བྱས་པ་དང་ཕྲད་པ་ཐལ་བའི་ཕྱིར་རོ། །དེས་ན་སྲིད་པ་གཅིག་ནས་གཅིག་ཏུ་བརྒྱུད་དུས་ཕུང་པོ་འདོར་ཡང་བདག་གཅིག་པུས་སྔོན་བྱས་པའི་ལས་ཀྱི་འབྲས་བུ་ལ་སྤྱོད་དགོས་ཏེ། ལུང་ལས། ང་དེའི་ཚེ་བྲམ་ཟེའི་བུར་གྱུར་པ་ན་དེ་བཞིན་གཤེགས་པ་རིན་ཆེན་ཏོག་ལ་མེ་ཏོག་ཕུལ་བས་ཚེ་རབས་ལྔ་བརྒྱར་ལྷའི་ལུས་ཐོབ་ནས་ད་ལྟ་སངས་རྒྱས་པ་ནའང་མཚན་གྱིས་བརྒྱན་པ་གྱུར་ཏོ་ཞེས་པ་དང༌། སྔོན་དུས་དགེ་བ་བསགས་པར་བྱས་ནས་ཕྱི་མར་གསོག་པ་པོ་བདག་གི་མགོན་དུ་འགྱུར་བ་ཡང་ལུང་ལས། བདག་ཉིད་བདག་གི་མགོན་ཡིན་གྱི། །གཞན་ནི་སུ་ཞིག་མགོན་དུ་འགྱུར། །བདག་གིས་བྱས་པའི་ལས་རྣམས་ནི། །བདག་ཉིད་གཅིག་པུས་མྱོང་བར་འགྱུར། །ཞེས་སོ། །དེ་ལྟ་མོད་ཀྱི་བདག་དེ་ནི་ཕུང་པོ་ལས་དེ་ཉིད་དང༌། གཞན་ཉིད་དུ་མེད་ཅིང༌། རྟག་པ་ཡང་བརྗོད་དུ་མེད་ལ། མི་རྟག་པ་ཡང་བརྗོད་དུ་མེད་དོ་ཞེས་འདོད་དོ། །

ལྔ་པ་ནི། ཤེས་པས་རང་ཉིད་མི་རིག་སྟེ། རིག་བྱ་རིག་བྱེད་གཉིས་མེད་པའི་ཕྱིར་དང༌། ཡུལ་ཡང་མི་རིག་སྟེ་རིག་ན་སེམས་ཐོགས་མེད་ཡིན་པས་བར་དུ་ཆོད་པའང་རིག་པར་ཐལ་བའི་ཕྱིར་རོ། །དབང་པོས་ཀྱང་མི་རིག་སྟེ་དབང་པོ་ལ་ཤེས་པ་མེད་པའི་ཕྱིར་དང༌། ཐ་སྙད་དུ་རྣམ་ཤེས་རྟེན་དང་བཅས་པས་རིག་གོ་ཞེས་འདོད་དོ། །

དྲུག་པ་ནི། དཀར་ཟལ་དང་ལྐོག་ཤལ་གྱིས་བ་ལང་མཚོན་པ་ན་དེ་གསུམ་རྫས་གཅིག་ཏུ་མི་རུང་སྟེ། ལྐོག་ཤལ་དཀར་ཟལ་དང་གཅིག་ན་ལས་དང་བྱེད་པ་གཅིག་ཏུ་འགྱུར་བའི་ཕྱིར་ཏེ་དཔེར་ན་ཡོས་དང་ཕྱེ་དང་འཐག་པའི་མི་གསུམ་གཅིག་ཏུ་མི་རུང་བ་བཞིན་ནོ། །

བདུན་པ་ནི། མི་ལྡན་པའི་འདུ་བྱེད་ཐོབ་པའི་བྱེ་བྲག་ལས་བྱས་པ་ཆུད་མི་ཟ་བ་བུ་ལོན་གྱི་དཔང་རྒྱ་ལྟ་བུ་ངོ་བོ་ལུང་མ་བསྟན་པ། གཟུགས་དང་སེམས་དང་སེམས་ལས་བྱུང་བ་ལས་རྫས་ཐ་དད་པ། ལས་འགགས་ཀྱང་འབྲས་བུ་སྐྱེད་པར་བྱེད་པ་རྣམ་སྨིན་ཆུད་མི་ཟ་བ་ངོར་གནས་ཏེ། བུ་ལོན་གྱི་ཆགས་ཡིག་མ་བསུབས་པ་བཞིན་ནོ་ཞེས་འདོད་དོ། །

༈ གཉིས་པ་མདོ་སྡེ་པའི་འདོད་པ་ནི། བསྟན་བཅོས་གང་ཟག་གིས་བྱས་པ་ཡིན་པས་རང་གི་རྟོག་པས་སྦྱར་བའང་སྲིད་པས། སངས་རྒྱས་ཀྱིས་གསུངས་པའི་མདོ་སྡེ་ཚད་མར་གཟུང་ངོ་ཞེས་དེའི་རྗེས་སུ་འབྲངས་པ་ཉན་ཐོས་མདོ་སྡེ་པའི་གྲུབ་མཐའ་བསྡུ་ན་བདུན་ཏེ། སྐྱེད་བྱེད་རྐྱེན་བཞི། སྣང་བ་བློ། ཡུལ་ལྐོག་གྱུར། རྡུལ་བར་མེད། དབང་པོ་ནུས་པ། མི་ལྡན་པ་ཀུན་བཏགས་མྱ་འདས་དངོས་མེད་དོ། །

དང་པོ་ནི། སྐྱེ་བ་ཐམས་ཅད་རྐྱེན་བཞི་ཅི་རིགས་པ་ལས་སྐྱེ་བ་སྟེ། རྒྱུའི་རྐྱེན། དམིགས་པའི་རྐྱེན། བདག་པོའི་རྐྱེན། དེ་མ་ཐག་པའི་རྐྱེན་ནོ། །དེ་ཡང་འབྲས་བུ་ལ་ཕན་འདོགས་པར་ནུས་པ་ནི་རྒྱུ་རྐྱེན་ནོ། །ཤེས་པའི་ཡུལ་ནི་དམིགས་པའི་རྐྱེན་ནོ། །འབྲས་བུ་ཁྱད་པར་བསྐྱེད་དེ་གེགས་མི་བྱེད་པ་ནི་བདག་པོའི་རྐྱེན་ནོ། །ཤེས་པ་སྔ་མ་འགགས་མ་ཐག་ཏུ་རིགས་འདྲ་ཕྱི་མ་སྐྱེད་པ་ནི་དེ་མ་ཐག་པའི་རྐྱེན་ནོ། །རྒྱུ་ནི་ལྔ་སྟེ། མཚུངས་ལྡན་གྱི་རྒྱུ། ཀུན་ཏུ་འགྲོ་བའི་རྒྱུ། སྐལ་པ་མཉམ་པའི་རྒྱུ། བྱེད་པའི་རྒྱུ། ལྷན་ཅིག་འབྱུང་བའི་རྒྱུ་སྟེ། མཛོད་ལས། རྐྱེན་ནི་བཞི་པོ་དག་ཏུ་གསུངས། །རྒྱུ་ཞེས་བྱ་བ་རྒྱུ་ཡིན་ཏེ། །སེམས་དང་སེམས་བྱུང་སྐྱེས་པ་རྣམས། །ཐ་མ་མི་མཚུངས་དེ་མ་ཐག །དམིགས་པ་ཆོས་རྣམས་ཐམས་ཅད་དོ། །བྱེད་རྒྱུ་ཞེས་བྱ་བདག་པོར་བཤད། །ཅེས་སོ། །བསྐྱེད་ཚུལ་ཡང་སེམས་དང་སེམས་ལས་བྱུང་བ་ཐམས་ཅད་རྐྱེན་བཞི་ལས་སྐྱེས་ཏེ། མིག་ཤེས་ཉིད་ཀྱི་རྒྱུ་ནི་ཤེས་པ་སྔ་མ་ལ་ཤེས་པའི་ས་བོན་ཡོད་པའོ། །དམིགས་པ་ནི་གཟུགས་སོ། །བདག་པོ་ནི་མིག་གོ །དེ་མ་ཐག་པ་ནི་ཤེས་པ་སྔ་མ་འགགས་མ་ཐག་པའོ། །འགོག་པའི་སྙོམས་འཇུག་དང་འདུ་ཤེས་མེད་པའི་སྙོམས་འཇུག་ནི་དམིགས་པའི་རྐྱེན་མ་གཏོགས་གསུམ་ལས་སྐྱེའོ། །གཞན་ལྡན་མིན་འདུ་བྱེད་ཐམས་ཅད་དང་གཟུགས་ཐམས་ཅད་ནི་རྒྱུ་དང་བདག་པོ་གཉིས་ལས་སྐྱེས་ཏེ། བུམ་པའི་རྒྱུ་འཇིམ་པ་དང་བདག་པོ་རྫ་མཁན་བཞིན་ནོ། །དེས་ན་སེམས་ཀྱི་སྐྱེ་བ་དང་གནས་པ་དང་འགགས་པ་ནི་གཟུགས་སོགས་མི་སྣང་སྟེ། མཛོད་ལས། གཞི་ཡི་སེམས་དང་སེམས་བྱུང་རྣམས། །གསུམ་གྱིས་སྙོམས་པར་འཇུག་རྣམས་གཉིས། །གཞན་ནི་གཉིས་པོ་དག་ལས་སྐྱེས། །ཞེས་སོ། །

གཉིས་པ་ནི། སྤྱིར་ཤེས་པའི་སྣང་ཡུལ་གསུམ་སྟེ། ལྷའི་བསྐྱེད་རིམ་ལྟ་བུ་དོན་སྤྱི་དང༌། ཟླ་བ་གཉིས་སྣང་ལྟ་བུ་མེད་པ་གསལ་བ་དང༌། བུམ་པ་ལྟ་བུ་དོན་རང་མཚན་ནོ། །དེ་ལྟར་རིགས་གསུམ་གྱིས་བསྡུས་པའི་སྣང་ཚད་ཐམས་ཅད་ཤེས་པ་དངོས་ཡིན་ཏེ། རྣམ་བདེན་པ་དང་ཁྱད་པར་མེད་དོ། །

གསུམ་པ་ནི། དོན་སྤྱི་དང་མེད་པར་གསལ་བ་ནི་དེ་ཉིད་ལས་ལོགས་ན་མེད་དེ། རྟོག་བཅས་དང་རྟོག་མེད་འཁྲུལ་པ་ལ་སྣང་བའི་ཕྱིར་རོ། །མ་འཁྲུལ་པ་ལ་སྣང་བའི་དོན་རང་མཚན་ཐམས་ཅད་དོན་གྱིས་ངེས་པའི་རྣམ་པ་ཡིན་ནོ། །བུམ་པར་སྣང་བ་འདི་ཉིད་བུམ་པ་མ་ཡིན་གྱི་སེམས་ཡིན་ལ། བུམ་པ་ནི་དངོས་སུ་སུས་ཀྱང་མཐོང་མི་སྲིད་པས་བུམ་སྣང་དང་གོ་ས་ཐ་མི་དད་པར་ལྐོག་ན་ཡོད་དོ། །དེས་ན་ཤེས་པས་ཡུལ་རིག་ཅེས་པའང་ཤེས་པ་དངོས་ཀྱིས་ཡུལ་རྗེན་གཅེར་རིག་པ་མ་ཡིན་ཏེ། ཡུལ་བུམ་པ་སྐྱེས་པའི་སྐད་ཅིག་གཉིས་པར་ཤེས་པ་ཉིད་བུམ་པའི་རྣམ་པར་སྐྱེས་ལ། ཤེས་པས་ཤེས་ཡུལ་བཟུང་བ་ཙམ་དུ་རློམས་པ་ཡིན་ཏེ། བུ་ཡིས་ཕ་ཡི་བྱད་མ་བཟུང་ཡང་ཕའི་བྱད་ཅི་འདྲ་བར་སྐྱེས་པ་ལ་ཕའི་བྱད་བཟུང་བར་བརྗོད་པ་བཞིན་ཏེ། རྣམ་འགྲེལ་ལས། དུས་ཐ་དད་པར་ཇི་ལྟར་བཟུང༌། །ཞེ་ན་རིག་པ་ཤེས་པ་ཡིས། །ཤེས་པའི་རྣམ་པར་འཇོག་ནུས་པའི། །རྒྱུ་ཉིད་ལ་ནི་བཟུང་བར་ཤེས། །ཞེས་སོ། །

བཞི་པ་ནི། རྡུལ་དུ་མ་བསྡུས་ནས་རགས་པ་རྩོམ་པའི་ཚེ། རྡུལ་རྣམས་འབྱར་བ་ནི་མི་རུང་སྟེ། །ཆ་དྲུག་ཏུ་འགྱུར་བའི་ཕྱིར་དང༌། བསྐོར་བ་བར་དང་བཅས་པའང་མི་རུང་སྟེ་སྣང་མུན་གྱི་རྡུལ་དང་འབྱར་བའི་ཕྱིར་རོ། །དེས་འབྱར་ལ་མ་རེག་པར་གནས་ཏེ། བར་མེད་པས་འབྱར་ལ་ངོས་ཆ་རེག་པ་མེད་པས་མ་རེག་པའོ། །

ལྔ་པ་ནི། དབང་པོ་རྫས་ལྐོག་ན་མེད་ཀྱི་མིག་གིས་རྣམ་ཤེས་བསྐྱེད་ནུས་པའི་ཕྱིར་དང༌། སྐྱེས་ཙམ་ན་དབང་དོན་འཛིན་པའི་ཡུལ་ཤེས་དང་མིག་ཤེས་དམིགས་པའི་རང་རིག་གཉིས་ཀྱིས་ནུས་པའི་ཕྱིར་རོ། །

དྲུག་པ་ནི། སྐྱེ་འཇིག་ལ་སོགས་པ་མི་ལྡན་པའི་འདུ་བྱེད་རྣམས་གཟུགས་དང་སེམས་ལས་བྱུང་བ་གསུམ་ལས། དེ་ཉིད་དང༌། གཞན་ཉིད་དང༌། གཉིས་ཀ་བཀག་ཙམ་གྱིས་ཁེགས་པས། ཀུན་བཏགས་ཡིན་ཏེ་རི་བོང་གི་རྭ་ལྟར་མིང་ཙམ་དུ་སོང་བའི་ཕྱིར་རོ། །

བདུན་པ་ནི། དགྲ་བཅོམ་དང་སངས་རྒྱས་མྱ་ངན་ལས་འདས་ཕན་ཆད་ཕུང་པོ་ས་བོན་དང་བཅས་པ་མཁའ་ལ་སྤྲིན་དེངས་པ་ལྟར། ཡུལ་ཆོས་ཀྱི་དབྱིངས་ཀྱི་འགོག་པ་དང་དབྱེར་མེད་པས་རྡུལ་ཙམ་ཡང་མ་ལུས་པས་དངོས་མེད་ཞི་བ་དང༌། བྱེ་བྲག་པ་ལྟར་བྲལ་བའི་ཇི་སྙེད་པར་ཐོབ་པའི་རྫས་ཀྱང་དེ་སྙེད་དེ་མྱང་འདས་དངོས་པོ་ནི་མ་ཡིན་ནོ་ཞེས་འདོད་དོ། །

༈ གཉིས་པ་ཐེག་ཆེན་གྱི་གྲུབ་མཐའ་ལ་གཉིས། ཁྱད་པར་དང༌། ཁྱད་པར་ཅན་གཉིས། དང་པོ་ནི། མདོ་སྡེ་རྒྱན་ལས། དམིགས་པ་ཆེན་པོ་ཉིད་དང་ནི། །དེ་བཞིན་སྒྲུབ་པ་གཉིས་དག་དང༌། །ཡེ་ཤེས་བརྩོན་འགྲུས་བརྩམས་པ་དང༌། །ཐབས་ལ་མཁས་པ་གང་ཡིན་དང༌། །ཡང་དག་གྲུབ་པ་ཆེན་པོ་དང༌། །སངས་རྒྱས་ཕྲིན་ལས་ཆེན་པོ་སྟེ། །ཆེན་པོ་བདུན་དང་ལྡན་པའི་ཕྱིར། །ཐེག་ཆེན་ཞེས་སུ་ངེས་པར་བརྗོད། །ཅེས་གསུངས་པ་ལྟར། དེ་ལ་དམིགས་པ་ནི་རང་དོན་ཙམ་ལ་དམིགས་པ་ཆུང་ངུ་དང༌། གཞན་དོན་འབའ་ཞིག་ལ་དམིགས་པ་ནི་ཆེན་པའོ། །སྒྲུབ་པ་ནི་ཐབས་ཤེས་དང་བྲལ་བ་ཆུང་ངུ་དང༌། ཐབས་ཤེས་ཁྱད་པར་ཅན་གྱིས་བསྒྲུབ་པ་ནི་ཆེན་པའོ། །ཡེ་ཤེས་ནི་གང་ཟག་གི་བདག་མེད་ཙམ་མམ་གཟུང་བ་རང་བཞིན་མེད་པར་རྟོགས་པ་ཙམ་ནི་ཆུང་ངུ་དང༌། བདག་མེད་གཉིས་རྟོགས་ཀྱི་ཡེ་ཤེས་ཁྱད་པར་ཅན་གྱིས་ཟིན་པ་ནི་ཆེན་པོའོ། །བརྩོན་འགྲུས་ནི་སྤྲོ་བ་ཞན་པས་གཞན་དོན་ཡལ་བར་འདོར་བ་ཆུང་ངུ་དང༌། སྤྲོ་བ་ཆེན་པོས་དུས་ཡུན་རིང་པོར་བརྩོན་པ་ནི་ཆེན་པོའོ། །ཐབས་ནི་རང་ཉིད་གཅིག་པུར་ཞི་བ་ཚོལ་བ་ཆུང་ངུ་དང༌། དེ་ལས་བཟློག་སྟེ་འགྲོ་ལ་ཕན་པ་སྒྲུབ་པ་ཆེན་པོའོ། །གྲུབ་པ་ནི་ཞི་བ་ཕྱོགས་གཅིག་པར་ལྷུང་བ་ཆུང་ངུ་དང༌། མི་གནས་པའི་མྱ་ངན་ལས་འདས་པ་ནི་ཆེན་པོའོ། །འཕྲིན་ལས་ནི་འགོག་པའི་དབྱིངས་སུ་ཞི་བས་གཞན་དོན་མི་འབྱུང་བ་ཆུང་ངུ་དང༌། འཁོར་བ་མ་སྟོངས་ཀྱི་བར་དུ་གཞན་དོན་མཛད་པ་ཆེན་པོ་ཞེས་བརྗོད་དོ། །

དེ་དག་གི་ནང་ནས་ཁྱད་པར་དུ་ཐབས་སྙིང་རྗེ་ཆེན་པོ་ཁོ་ནས་འཕགས་ཏེ། རིན་ཆེན་ཕྲེང་བ་ལས། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་པའི་སྨོན་ལམ་དང༌། །སྤྱོད་པ་ཡོངས་སུ་མ་བཤད་དེ། །ཐེག་པ་ཆེན་པོ་ག་ལ་འགྱུར། །ཞེས་དང༌། སྤྱོད་འཇུག་ལས། འདི་ནི་བྱང་ཆུབ་སེམས་སྟོབས་ཀྱིས། །སྔོན་གྱི་སྡིག་པ་ཟད་བྱེད་ཅིང༌། །བསོད་ནམས་རྒྱ་མཚོ་སྡུད་པས་ན། །ཉན་ཐོས་རྣམས་ལས་མཆོག་ཏུ་བཤད། །ཅེས་སོ། །

༈ གཉིས་པ་ཁྱད་པར་ཅན་གྱི་ཐེག་ཆེན་ལ་གཉིས། སེམས་ཙམ་པ་དང༌། དབུ་མ་པའོ། །དང་པོ་ལ་གཉིས། སྤྱིར་བསྟན་པ་དང༌། སོ་སོར་བཤད་པའོ། །

དང་པོ་ནི། ཤེས་བྱ་ཐམས་ཅད་ཀུན་བརྟགས། གཞན་དབང༌། ཡོངས་གྲུབ་གསུམ་དུ་བསྡུས་པ་སྟེ། ཀུན་བརྟགས་ནི་བརྟགས་པ་ཙམ་ལས་རང་མཚན་དུ་མི་སྲིད་པ་དང༌། གཞན་དབང་ནི་རྒྱུ་རྐྱེན་ལ་རག་ལས་ཏེ་སྐྱེ་བ་དང༌། ཡོངས་གྲུབ་ནི་གཞན་དབང་ལ་ཀུན་བརྟགས་མེད་པར་ཡོངས་གཅོད་དུ་གྲུབ་པའོ། །

ཀུན་བརྟགས་ལ་གཉིས་ལས། མཚན་ཉིད་ཆད་པའི་ཀུན་བརྟགས་ནི། མི་སྲིད་བཞིན་དུ་བློས་བརྟགས་པ་གང་ཟག་དང་ཆོས་ཀྱི་བདག་ལྟ་བུའོ། །རྣམ་གྲངས་པའི་ཀུན་བརྟགས་ནི། མེད་བཞིན་དུ་བློ་ལ་སྣང་བ་ཟླ་བ་གཉིས་སྣང་ལྟ་བུ་དང༌། མེད་པར་སྣང་བ་གཟུགས་ཅན་དང་དོན་སྤྱི་དང་མིང་ཐམས་ཅད་དེ། ས་ཆུ་མེ་རླུང་ཞེས་པ་ལྟ་བུ་རྣམ་གྲངས་སུ་བཞག་པ་དག་གོ །

གཞན་དབང་ལའང་གཉིས་ལས། མ་དག་གཞན་དབང་ནི། འཇིག་རྟེན་པའི་སེམས་དང་སེམས་འབྱུང་གཉིས་ཏེ། དོན་དུ་སྣང་བ་འཁྲུལ་པའི་སེམས་ཡིན་པས་གཞན་དབང་མཚན་ཉིད་པའོ། །དག་པ་གཞན་དབང་ནི། རྗེས་ཐོབ་ཀྱི་སེམས་དང་སེམས་བྱུང་དང་ཞིང་ཁམས་ལ་སོགས་པ་དག་པའི་སྣང་བ་ཐམས་ཅད་དོ། །

ཡོངས་གྲུབ་ལའང་གཉིས་ལས། འགྱུར་མེད་ཡོངས་གྲུབ་ནི། གནས་ལུགས་དོན་གྱི་ཀུན་གཞི་བདེ་བར་གཤེགས་པའི་སྙིང་པོ་སྟེ། རྒྱུད་བླ་མར། ཇི་ལྟར་སྔོན་བཞིན་ཕྱིས་དེ་བཞིན། །འགྱུར་བ་མེད་པའི་ཆོས་ཉིད་དོ། །ཞེས་སོ། །ཕྱིན་ཅི་མ་ལོག་པའི་ཡོངས་གྲུབ་ནི། ཟག་མེད་ཀྱི་ལམ་འབྲས་བུ་དང་བཅས་པ་ཕྱིན་ཅི་མ་ལོག་པའི་ཡེ་ཤེས་སོ། །དེས་ན་གཟུགས་ནི་ཀུན་བརྟགས་ཏེ་མེད་བཞིན་དུ་སྣང་བའི་ཕྱིར་དང༌། སེམས་དང་སེམས་བྱུང་ནི་གཞན་དབང་སྟེ་རིགས་འདྲ་སྔ་མ་ལས་སྐྱེ་བའི་ཕྱིར་དང༌། མི་ལྡན་པ་ནི་གཟུགས་ཀྱི་གནས་སྐབས་རྣམས་ཀུན་བརྟགས་དང༌། སེམས་དང་སེམས་བྱུང་གི་གནས་སྐབས་རྣམས་གཞན་དབང་དང༌། འདུས་མ་བྱས་དེ་བཞིན་ཉིད་ནི་ཡོངས་གྲུབ་ཀྱི་གནས་སྐབས་སོ། །

རྫས་ཡོད་དང་བརྟགས་ཡོད་ཀྱི་སྒོ་ནས་ཕྱེ་ན། གཟུགས་དང་སེམས་བྱུང་རེག་པ་སོགས་ཉི་ཤུ་རྩ་གསུམ་དང་དེ་བཞིན་ཉིད་ནི་རྫས་ཡོད་དང༌། སེམས་བྱུང་བག་ཡོད་སོགས་ཉི་ཤུ་རྩ་དགུ་དང་མི་ལྡན་པའི་འདུ་བྱེད་ཐམས་ཅད་དང༌། ནམ་མཁའ་དང་འགོག་པ་གཉིས་པོ་བརྟགས་ཡོད་དོ། །

བདེན་པ་གཉིས་ཀྱི་སྒོ་ནས་ཕྱེ་ན། ཀུན་བརྟགས་ཀུན་རྫོབ་བདེན་པ་དང༌། གཞན་དབང་ཆོས་ཅན་དོན་དམ་དང༌། ཡོངས་གྲུབ་ཆོས་ཉིད་ཀྱི་དོན་དམ་དང༌། དངོས་པོ་ལ་དང་པོ་གཉིས་ཀུན་རྫོབ་དང༌། ཕྱི་མ་དོན་དམ་དུ་གནས་སོ། །

དྲང་ངེས་ཀྱི་སྒོ་ནས་ཕྱེ་ན། སེམས་དང་སེམས་བྱུང་ལ་བདག་དང་ཆོས་ཀྱིས་སྟོང་པར་གསུངས་པ་ཐམས་ཅད་ངེས་དོན་དང༌། བདག་དང་གཟུགས་ཡོད་པར་གསུངས་པ་དང༌། ཡང་དག་པར་ཅི་ཡང་མེད་པར་གསུངས་པ་ཐམས་ཅད་དྲང་དོན་ནོ། །

དགོངས་པའི་སྒོ་ནས་ཕྱེ་ན། ཆོས་ཐམས་ཅད་ངོ་བོ་ཉིད་མེད་པར་གསུངས་པ་ཐམས་ཅད་ཀུན་བརྟགས་ཀྱི་མཚན་ཉིད་མེད་པར་དགོངས་པ་དང༌། གཞན་དབང་ལ་རང་ལས་སྐྱེ་བའི་ངོ་བོ་མེད་པ་ལ་དགོངས་པ་དང༌། ཡོངས་གྲུབ་ལ་དོན་དམ་པར་དངོས་པོའི་ངོ་བོ་མེད་པ་ལ་དགོངས་པའོ། །

གཞན་ཡང་རྣམ་ཤེས་མེད་པར་གསུངས་པ་ཡང༌། ཀུན་བཏགས་ཀྱི་རྣམ་ཤེས་ལ་དགོངས་པ་དང༌། མ་སྐྱེས་པ་དང་མ་འགགས་པར་གསུངས་པ་ཡང༌། རྒྱུ་རྐྱེན་རེ་རེ་བ་དང་ཚོགས་པ་ཁོ་ན་ལས་མི་སྐྱེས་བར་དགོངས་པ་དང༌། ཆོས་ཐམས་ཅད་བརྗོད་དུ་མེད་ཅེས་གསུངས་པ་ཡང༌། སོ་སོ་རང་རིག་པའི་ཡེ་ཤེས་ཀྱི་སྤྱོད་ཡུལ་ལ་དགོངས་པ་དང༌། ཆོས་ཐམས་ཅད་སྤྲོས་དང་བྲལ་ཞེས་གསུངས་པ་ཡང༌། སྒྲ་རྟོག་གི་ཡུལ་མ་ཡིན་པ་ལ་དགོངས་པ་དང༌། ཆོས་ཐམས་ཅད་སྒྱུ་མ་ལྟ་བུ་ཞེས་གསུངས་པ་ཡང༌། རྐྱེན་ལ་ལྟོས་པ་དང་གཟུང་འཛིན་དུ་སྣང་བ་ལ་དགོངས་པའོ། །

དེས་ན་ཆོས་ཐམས་ཅད་སྟོང་པ་ཉིད་ཅེས་རྣམ་པར་གཞག་པ་ཡང༌། རིག་པ་ཁོ་ན་ལ་འཐད་ཀྱི་རང་སྟོང་པ་ལྟ་བུ་གཟུགས་རང་གིས་སྟོང་པ་ལ་མ་ཡིན་གྱི། ཀ་བ་ལ་སོགས་པ་གཞན་གྱིས་སྟོང་པ་ལ་བརྗོད་པས། གཞན་དབང་སེམས་དང་སེམས་བྱུང་འདི་སྟོང་ངོ་ཞེས་བརྗོད་ཀྱི། དགག་བྱ་གང་གིས་སྟོང་ན་བདག་དང་ཆོས་སུ་སྒྲོ་འདོགས་པའི་གཟུང་འཛིན་གཉིས་ཀྱིས་སྟོང་པ་ཡིན་གྱི། ཅི་ཡང་མེད་པ་ལ་ནི་དགག་གཞི་མེད་པས་སྟོང་པའི་ཐ་སྙད་ཙམ་ཡང་བརྗོད་དུ་མི་རུང་ངོ་ཞེས་འདོད་དོ། །

༈ གཉིས་པ་སོ་སོར་བཤད་པ་ལ་གཉིས། རྣམ་བདེན་པ་དང༌། རྣམ་རྫུན་པའོ། །དང་པོ་ལ་གསུམ། ཤེས་རྣམ་སོ་སོ་བ། རྣམ་པའི་གྲངས་རྙེད་པ། སྣ་ཚོགས་གཉིས་མེད་པའོ། །

དང་པོ་ནི། དོན་དུ་སྣང་བ་ཉིད་ཤེས་པ་ཡིན་མོད་ཀྱི། འོན་ཀྱང་གཟུང་ཆར་སྣང་བ་ཤེས་པས་ཞེན་པ་ལས་ཐ་དད་པར་སྐྱེས་ཏེ། དཔེར་ན་སྒོ་ང་བཙོས་པས་སེར་པོ་དང་དཀར་པོ་ཐད་ཀར་ཡོད་པ་ལྟར། སྔོ་སྣང་དང་སྔོ་འཛིན་གྱི་ཤེས་པ་ཐད་ཀར་ཆ་གཉིས་སུ་བདེན་པར་འདོད་པའོ། །

གཉིས་པ་ནི། དོན་སྣང་ཇི་ཙམ་རྣམ་པ་ལ་དབྱེ་བ་ཞུས་པ་ལྟར། ཤེས་པ་ཡང་རྣམ་པའི་གྲངས་ཇི་སྙེད་པར་ནུས་ཏེ། དཔེར་ན་སོ་མོ་ལྔ་ཤེས་པའི་རྫས་ལྔ་སོ་སོར་ཡོད་ཀྱི། རྣམ་པ་མང་པོ་ཤེས་པ་གཅིག་ལ་སྣང་མི་སྲིད་པར་འདོད་དོ། །

གསུམ་པ་ནི། བརྟན་གཡོ་ལ་སོགས་པ་སྣང་ངོ་ཅོག་ཤེས་པ་གཅིག་ལ་སྣང་ཞིང་འཆར་བར་ནུས་ཏེ། དཔེར་ན་མེ་ལོང་གཅིག་ལ་གཟུགས་བརྙན་དུ་མ་སྣང་བ་ལྟར། ཚོགས་པ་དུ་མ་སྣང་ཡང་ཤེས་པ་གཅིག་གི་སྣང་བའོ་ཞེས་འདོད་དོ། །

༈ གཉིས་པ་རྣམ་རྫུན་པ་ལའང་གཉིས། དྲི་བཅས་དང༌། དྲི་མེད་དོ། །དང་པོ་ནི། སྣང་བ་ཐམས་ཅད་དོན་དང་ཤེས་པ་གང་ཡང་མ་ཡིན་ཏེ། གཟུང་སྣང་རྫུན་པ་དང་དེ་འཛིན་མ་གྲུབ་པ་དང༌། གཟུང་འཛིན་གཉིས་མེད་ཀྱི་ཤེས་པ་རང་གསལ་དོན་དམ་དུ་ཡོད་པ་དང༌། རྒྱུ་སེམས་ཅན་གྱི་དུས་ནའང་ཚོགས་བརྒྱད་དོན་དམ་དུ་ཡོད་པར་འདོད་ཅིང་འབྲས་བུ་སངས་རྒྱས་ཀྱི་དུས་ན་སྣོད་བཅུད་ཐམས་ཅད་གསལ་བར་སྣང་བར་འདོད་དོ། །

གཉིས་པ་ནི། རྒྱུ་སེམས་ཅན་གྱི་དུས་ན་ཚོགས་བདུན་གློ་བུར་བའི་ཤེས་པ་ཀུན་རྫོབ་ཡིན་ལ། ཀུན་གཞི་རྣམ་ཤེས་འཕེལ་འགྲིབ་དང་འཛིན་སྟངས་མི་མཐུན་པ་མེད་པས་རང་བཞིན་གཉུག་མའི་ཤེས་པ་ཞེས་དོན་དམ་དང༌། འབྲས་བུ་སངས་རྒྱས་ཀྱི་ས་ནའང་འཁྲུལ་པའི་དོན་སྣང་ཐམས་ཅད་རྒྱུན་ཆད་ནས། སེམས་ལས་གཞན་ཅི་ཡང་མི་སྣང་ཞིང་རང་རིག་རང་གསལ་ཙམ་དུ་གནས་པ་དང༌། དེའི་མཐུ་ལས་དངོས་ལ་མེད་ཀྱང་གདུལ་བྱའི་ངོར་སྣོད་བཅུད་ཐམས་ཅད་མཁྱེན་པ་དང༌། ཆོས་གསུངས་པ་དང༌། དོན་མཛད་པར་སྣང་ངོ་ཞེས་འདོད་དོ། །

༈ གཉིས་པ་དབུ་མ་པའི་གྲུབ་མཐའ་ལ་གཉིས། རང་རྒྱུད་པ་དང༌། ཐལ་འགྱུར་བའོ། །དང་པོ་ལ་གཉིས། རང་རྒྱུད་འོག་མ་དང༌། གོང་མའོ། །

དང་པོ་ནི། ཆོས་ཐམས་ཅད་རང་བཞིན་གྱིས་སྟོང་པ་སྒྱུ་མའི་རང་བཞིན་དུ་བདེན་པ་གཉིས་ཆར་གྱི་ངོ་བོར་གནས་པ་སྟེ། ཀུན་རྫོབ་སྒྱུ་མ་ནི་རྒྱུ་རྐྱེན་རྟེན་འབྲེལ་གྱི་ཚོགས་པ་ལས་འཁྲུལ་སྣང་ལ་ཇི་ལྟར་སྣང་བཞིན་པའི་ངོ་བོར་ཐ་སྙེད་དུ་དོན་བྱེད་ནུས་པའི་ཆ་ལས་བདེན་པ་དང༌། དོན་དམ་སྒྱུ་མ་ནི་ཀུན་རྫོབ་ཀྱི་ཆ་ལོག་ནས་སྤྲོས་པས་སྟོང་ཡང་སྣང་བ་མ་འགགས་པའི་ཆ་ལས་སྒྱུ་མ་བཞིན་དུ་འབྱུང་བར་འདོད་པས་བདེན་གཉིས་ངོ་བོ་གཅིག་པ་དང༌། རྒྱུ་ཚོགས་གཉིས་སྒྱུ་མ་ལྟ་བུ་བསགས་པ་ལས་འབྲས་བུ་བྱང་ཆུབ་སྒྱུ་མ་ལྟ་བུ་ཐོབ་ནས། སྒྱུ་མའི་ཕྲིན་ལས་ཀྱིས་སྒྱུ་མའི་སེམས་ཅན་གྱི་དོན་བྱེད་པ་སྟེ། དེ་ལྟར་མ་ཡིན་པར་དོན་དམ་པར་ཅི་ཡང་མེད་ན་ལམ་དང་རྣམ་མཁྱེན་འབད་པ་དང་ཐོབ་པ་མེད་པར་འགྱུར་རོ། །དེས་ན་ཆོས་ཐམས་ཅད་སྒྱུ་མ་ཙམ་དུ་འདོད་པ་སྟེ། ཡུམ་བར་པ་ལས། ཆོས་ཐམས་ཅད་རྨི་ལམ་དང་སྒྱུ་མ་ལྟ་བུ། མྱ་ངན་ལས་འདས་པ་ཡང་རྨི་ལམ་དང་སྒྱུ་མ་ལྟ་བུ། མྱ་ངན་ལས་འདས་པ་ལས་ཆེས་ལྷག་པའི་ཆོས་ཤིག་ཡོད་ན་ཡང་རྨི་ལམ་དང་སྒྱུ་མ་ལྟ་བུའོ། །ཞེས་སོ། །

གཉིས་པ་ནི། སྒྱུ་མ་དོན་དམ་དུ་འདོད་ནས་བདེན་གཉིས་ངོ་བོ་གཅིག་ཏུ་མི་རུང་སྟེ། དོན་དམ་དཔྱད་བཟོད་པ་དང༌། ཀུན་རྫོབ་དཔྱད་མི་བཟོད་པ་གཉིས་དངོས་འགལ་ཡིན་པས་བདེན་བརྫུན་གཉིས་གཅིག་ཏུ་མི་རུང་བའི་ཕྱིར་དང༌། ཆོས་ཅན་དང་ཆོས་ཉིད་གཉིས་གཅིག་མ་ཡིན་ཏེ། ཡིན་ན་ཀུན་རྫོབ་མི་རྟག་པ་ལྟར་དོན་དམ་པ་ཡང་མི་རྟག་པར་ཐལ་བའི་ཕྱིར་དང༌། ཆོས་ཉིད་དོན་དམ་སྐྱེ་འགག་མེད་པ་ལྟར། ཆོས་ཅན་ཀུན་རྫོབ་ཀྱང་སྐྱེ་འགག་མེད་པར་ཐལ་བའི་ཕྱིར་རོ། །

དེས་ན་སྣ་ཚོགས་སུ་སྣང་བ་ཀུན་རྫོབ་ཡིན་ལ་སྟོང་པ་ཉིད་མ་ཡིན་ཏེ། དོན་བྱེད་པར་ནུས་པས་དབང་པོའི་སྣང་ཡུལ་སོ་སོ་ལ་བདེན་པའི་ཕྱིར་དང༌། དོན་དམ་པ་སྟོང་པ་ཉིད་ཡིན་ཏེ་ཅིར་ཡང་མ་གྲུབ་པའི་ཕྱིར་དང༌། རྟེན་འབྲེལ་ཙམ་དུ་སྣ་ཚོགས་སུ་སྣང་ལ་དངོས་པོ་རྣམས་རྒྱུ་རྐྱེན་གཞན་ལ་ལྟོས་ནས་སྐྱེ་བའི་ཕྱིར་རོ་ཞེས་འདོད་དོ། །

དེ་ཡང་ཀུན་རྫོབ་རང་ཕྱོགས་སྒྲུབ་པའི་ཁས་ལེན་ཡོད་པ་དང༌། དེས་གཞན་ཕྱོགས་དགག་པ་ལ་རང་རྒྱུད་ཀྱི་དམ་བཅས་འཕེན་པས་རང་རྒྱུད་པ་ཞེས་བཤད་དོ། །

༈ གཉིས་པ་དབུ་མ་ཐལ་འགྱུར་བ་ནི། ཆོས་ཐམས་ཅད་ཇི་ལྟར་སྐྱེ་འགག་གནས་པ་ལ་སོགས་པར་སྣང་བའི་དུས་ཉིད་ནས་རང་བཞིན་འགག་ཡང་མེད་པར་གཟུགས་བརྙན་དང་འདྲ་བའི་ཕྱིར། གྲུབ་མ་གྲུབ་དང་ཁས་བླང་བྱ་ལེན་བྱེད་གང་ཡང་མེད་པས། དངོས་པོ་སྨྲ་བ་དག་གིས་དམ་བཅས་པའི་གྲུབ་མཐའ་ཐམས་ཅད་གཏན་ཚིགས་ཆེན་པོ་ལྔའི་སྒོ་ནས་འཇིག་པ་ལས། རང་རྒྱུད་པ་ལྟར་གཞན་ལུགས་བཀག་ནས་རང་ལུགས་སྒྲུབ་པའི་དམ་བཅའ་མི་འཕེན་པར། ཕ་རོལ་པའི་ཁས་བླང་ནང་འགལ་བའི་ཐལ་བ་ཁོ་ན་འཕེན་པས་ཐལ་འགྱུར་བ་ཞེས་བྱ་སྟེ། དེའི་ལུགས་ཀྱི་གཏན་ཚིགས་ཆེན་པོ་ལྔ་ནི། གཅིག་དང་དུ་བྲལ་གྱི་གཏན་ཚིགས། རྡོ་རྗེ་གཟེགས་མའི་གཏན་ཚིགས། ཡོད་མེད་སྐྱེ་བྲལ་གྱི་གཏན་ཚིགས། དོན་བྱེད་འགོག་པའི་གཏན་ཚིགས། རྟེན་འབྲེལ་ཆེན་པོའི་གཏན་ཚིགས་སོ། །

དང་པོ་ནི། དོན་དུ་སྣང་བ་འདི་ཆོས་ཅན། དངོས་པོ་ཡོད་མེད་གང་དུའང་མ་གྲུབ་པར་ཐལ་ཏེ། གཅིག་དང་དུ་མ་དང་བྲལ་བའི་ཕྱིར་ཞེས་པའོ། །

གཉིས་པ་ནི། ཇི་ལྟར་སྣང་བཞིན་པ་འདི་ཆོས་ཅན། དངོས་པོར་སྐྱེ་བ་མེད་པར་ཐལ་ཏེ། བདག་དང་གཞན་གཉིས་ཀ་དང་རྒྱུ་མེད་ལས་སྐྱེ་བ་དང་བྲལ་བའི་ཕྱིར་ཞེས་པའོ། །

གསུམ་པ་ནི། དངོས་སྣང་སྣ་ཚོགས་པ་འདི་ཆོས་ཅན། དངོས་པོ་མེད་པར་ཐལ་ཏེ། ངོ་བོ་ཡོད་པ་དང་མེད་པའི་དུས་གཉིས་ཀ་སྐྱེ་བ་མི་སྲིད་པའི་ཕྱིར་ཞེས་པའོ། །

བཞི་པ་ནི། ཤེས་བྱ་ཙམ་ཆོས་ཅན། དངོས་པོ་མ་གྲུབ་པར་ཐལ་ཏེ། སྐད་ཅིག་དང་རིམ་གྱིས་དོན་བྱེད་མ་གྲུབ་པའི་ཕྱིར་རོ་ཞེས་པའོ། །

ལྔ་པ་ནི། སྣང་ཙམ་ཆོས་ཅན། ངོ་བོ་མ་གྲུབ་པར་ཐལ་ཏེ། རྟེན་འབྲེལ་ཡིན་པའི་ཕྱིར་གཟུགས་བརྙན་བཞིན་ནོ་ཞེས་སོ། །

དེ་ལ་གཞི་དབུ་མ་བདེན་གཉིས། ལམ་དབུ་མ་ཚོགས་གཉིས། འབྲས་བུ་དབུ་མ་སྐུ་གཉིས་ཀྱི་རྣམ་གཞག་ཀྱང་ཁོ་བོས་བྱས་པའི་དབུ་མའི་བསྡུས་དོན་ལྟ་བའི་མེ་ལོང་ལས་ཤེས་པར་བྱའོ། །

ཞེས་ཕྱི་ནང་གི་གྲུབ་མཐའ་མདོར་བསྡུས་སུ་བསྟན་པ་འདིའང༌། དུས་མཐའི་ཆོས་སྨྲ་བ་དགེ་རིན་པས་རྟ་མགོའི་ཡང་དབེན་འོད་གསལ་དགའ་ཚལ་དུ་རང་ལྟོས་དང་པོའི་ལས་ཅན་རྣམས་ཀྱི་ཆེད་དུ་ཡིད་བཞིན་རིན་པོ་ཆེའི་མཛོད་ལས་བཏུས་ཏེ་བཀོད་པ་དགེ་ལེགས་སུ་གྱུར་ཅིག། །།དགེའོ།། དགེའོ།། དགེའོ།། །།